Mbazzi - Wikipedia\n1 Ekyalo Mbazzi\n1.1 Obulimi Bugagga\n1.2 Wikipedia mu Kyalo e Mbazzi-Ddala kisoboka\nKisangibwa mu kabondo k'embazzi,Ggombolola ye Muduuma,mu Ssazza ly'emawokota mu disitulikiti ye Mpigi. Okutuukayo, okwata oluguudo lwe Mityana olupya okuva e Kampala, n'okyamira e Kwata/Nkambo, olwo n'okwata ku kkono. Awo n'ogenda ppaka e Mbazzi. Waliwo kilomita 36 okuva e Kampala. Mbazzi erina abatuuze abasukka mu 1000. Abantu b'e Mbazzi balimi era balunzi. Balima kasooli, lumonde, muwogo, ebijanjaalo, enva endiirwa, ebitooke n'ebirala. Ate balunda ente, embizzi, enkoko n'ebirala.\n☀Ekyalo Mbazzi kisangibwa mu nsi Yuganda ku Ssemazinga Afirika. Ekyalo kino kiri mu Ddisituliki ye Mpigi,mu Gombolola ye Muduuma, mu muluka gwa Mituba Ebiri. Okutuukayo, okwata oluguudo lwe Mityana, n'oviiramu e Kwata, okumpi ne esiteti ya Jomayi eya Bujuuko Setelite City. Abalala bayitawo Nkambo oba ku siteegi ya Jamiiru. Olwo n'okwata ku mukono ogwa kkono bwoba ogenda Mityana. Oyingira munda awo katono, Mbazzi n'atandika. Ekyalo Mbazzi kinnene ddala kuba kiriko ebyalo ebirala nga Senene, Kaasa, Kiryamenvu, Katuulo, Kiwale.\nNga Uganda kati eweza kumpi abantu miliyooni 42 Abantu bonna balina okulya n'okunywa. Eryo tteeka. Ensangi zino, ensimbi ziri mu bya bulimi-Okulima n'okulunda! Byonna bigendera wamu, olwo ne biyambagana. Ensolo zigimusa ennimiro, olwo ebimera ne byeyagala. Wabula okufuna mu bulunzi n'obulimi,oteekeddwa okubala ennyo buli ssente yonna gy'oteekamu. Obulimi olina okugifuula bizinensi ye nnyini. Omulimi w'omulembe guno asaana okubeera omukugu mu byakola. Obukugu buno bufunika oluvanyuma lwokuddingana ebyo byokola mu butuufu bwabyo. Omulimi ateekeddwa okuba omumaliririvu. Okumanya tekukoma. Mu bulimi,olina okufunayo bye wesibako. Tosobola kukola buli kimu. Olina okufuna wossa essira. Byolima ne byolunda biteekwa okuba ku mutindo. Anti ebirungi, buli omu abiyaayanira. Wateekwa okubaawo enkolagana ne balimi bano,olwo ne muwangana amagezi. Ku mulembe guno, anagaggawala yoyo analima era n'alunda.\nWikipedia mu Kyalo e Mbazzi-Ddala kisobokaEdit\nKu mulembe guno ogwa Yintaneti, ensi yafuuka kyalo kimu. Omuntu asobolera ddala okukola ebintu bingi nga yeyambisa emikutu gya yintaneti egy'enjawulo ng'asinzira wonna waali mu nsi yonna. Mu kunoonya amagezi, ffenna twenkana anti tubeera bayizi. Na bwe kityo, oba oli mu kibuga oba mu kyalo, kasita obeera ku Yintaneti,osobola okugyeyambisa okukuguka mu ebyo byoyagala. E Mbazzi, twagala tutandikeyo pulojekiti nga Bannakyalo nabo basobola okweyambisa Yintanenti okwekulakulanya mu byobulimi, mu byobulamu ate ne mu byenfuna. Bannambazzi bajja kusomesebwa okukozesa Kompyuta ate naddala mu nkulakulana yaabwe.Olwo bagenda kutandika okuwanyisiganya enkola ezisinga okuba ennungi mu bintu ebyenjawulo. Waliwo ekizimbe ekyaweereddwayo okusobola okubeera ekungaaniro lya Bannambazzi. Kati ekyetaagisa kwe kufuna Kompyuta wamu n'ebirala ebikozesebwa. Tusuubira okukozesa amasanyalaze g'enjuba. Tugenda kukola bino byonna nga tuyita mu kibiina kyaffe eky'Abalimi b'e Mbazzi.\nTwagala tukozese olulimi oluganda kuba ffenna tulutegeera bulungi. Abantu ab'enjawulo bajja kuwandiikanga ku nsonga ezo waggulu mu ngeri y'okuwanyisiganya ebirowoozo. Bino bigenda kusinga kwesigamizibwa ku nkola ezigezeseddwaako mu kyalo. Oli asobola n'okuwandiika ku ebyo bye yalabako oba bye yasomako.\nMbazzi, Mpigi district, Uganda / Dan Frendin\nBino bigyidwa ku "https://lg.wikipedia.org/w/index.php?title=Mbazzi&oldid=25195"\nLast edited on 7 Gwakusatu 2020, at 23:53\nLuno olupapula lwasemba okukyusibwamu ku 23:53, 7 Gwakusatu 2020.


EKYAPA ky’oterese okimanyi nti kikyayinza okubeera ekikyamu, oba nga baakolamu dda ekirala ng’okuuma lubugo lubaale mubbe?\nBino bye bimu ku byazuuliddwa mu mwoleso ogwategekeddwa minisitule y’ebyettaka ogwamaze ennaku essatu nga gubumbujjira ku National Theatre mu Kampala.\nAbantu abasoba mu 3,000 baakebedde ebikwata ku ttaka lyabwe, kyokka abalala ne bavaawo nga banyeenya mitwe, anti nga lyabbibwa, abalala baloina ebyapa kyokka nga byakyusibwa!\nDenis Obbo, omwogezi wa minisitule y’ebyettaka mu ggwanga yagambye nti baasazeewo okutegeka omwoleso guno, kisobozese abantu okumanya ebifa ku ttaka lyabwe.\nYagambye nti okuva lwe baatandika okussa ebyapa byonna mu kompyuta wabaddewo amawulire agayitiηηana nti baakyusibwa abantu abalala ne babitwala ekitali kituufu.\nDisitulikiti y’e Wakiso yazuuliddwa nga we wasinga emivuyo mu by’ettaka, era abamu obwedda abalowooza nti baafuna ebyapa, beesanze nga biri mu mannya ga babbulooka abaabibakolerako!\nMinisitule yasazeewo nti mu myezi esatu, bagenda kutegeka omwoleso gw’ettaka e Wakiso, basobole okumalawo emivuyo gy’ebyettaka mu disitulikiti eno kuba gisusse okubeera emingi.\nEbyapa by’ettaka erimu e Wakiso era byasangiddwa nga biri mu mannya ga bapunta b’ettaka abaakwasibwa omulimu gw’okukola ku by’ekyapa. Bangi abalina ebyapa ebikadde ebiriko MRV, nga bano baakubiriziddwa okubikyusa okufuna ebyapa ebirina bbulooka nnamba ne poloti nnamba.\nAbakungu ba minisitule y’ebyettaka omuli ne minisita Daudi Migereka kyababuuseeko okulaba nga tewali muntu yavudde Wakiso, ng’alina ekirungi ky’ayogerera ofiisi z’ebyettaka eza disitulikiti!\nAbantu baategeezezza nti okukyusa ekyapa e Wakiso, olina kusooka kuwaayo ssente eziri wakati w’emitwalo 25 ne 50 ez’enguzi.\nBw’obeera tosasudde ssente zino bakutambuza obwoya ne bukuggwa ku ntumbwe, naye nga tofunye buyambi.\nMu kaweefube w’okulwanyisa enguzi, buli mukozi yenna mu ofi iisi z’ebyettaka yaweereddwa yunifoomu ze balina okwambala nga kuliko n’amannya gaabwe.\nOmuntu yenna ssinga bamusaba enguzi alina okutuukirira ofi isi y’omwogezi wa minisitule, omuwandiisi ow’enkalakkalira mu minisitule oba kaminsona mu minisitule.\nWaliwo abantu abeemulugunyizza olw’ebitongole okuli UMEME, ekya Posta ne UNRA okuteeka ebintu ku ttaka lyabwe nga tebabategeezezzaako.\nBano baaweereddwa amagezi okutuukirira abakulira ebitongole ebyo, kuba basuubira nti bwe baleetera ebintu byabwe waliwo entegeeragana ebeera yatuukibwako.\nMinisitule y’ebyettaka egenda kutandika enkola y'okuwandiisa babbulooka b’ettaka, nga bano baakuweebwa densite okusobola okubalondoola n’engeri gye bakolamu emirimu gyabwe.\nAbantu abasinga ebyapa biri mu mannya ga bafu, kyokka nga mu mateeka omufu tabeera na ttaka.\nBano baabakubirizza okugenda mu ofi isi y’akola ku nsonga z’abafu (Administrator General) bafune omuntu gwe bawa obuyinza (Letters of Administration) ku ttaka ly’omufu.\nAbamu bagula ettaka ne bateeka ne ku biwandiiko omukono okukyusa obwannannyini. Kyokka olw’okuba baba tebawadde musolo gwa Gavumenti .\nAguze ettaka olina okufuna empapula ezikyusa ekyapa, n’ofuna ekyapa kye waguze, obufaananyi bw’aguze n’atunze awamu n’endagaano kwe wagulira.\nOmubalirizi wa Gavumenti (Chief Government Valuer) alina okubalirira omuwendo gw’ettaka olwo ekitundu 1 ku buli 100 ku muwendo gw’ettaka mu kiseera kino n’ozisasula ng’omusolo.\nEttaka bw’obeera waligula obukadde buna, nga mu kiseera kino libalirirwamu obukadde 40, babeera balina okubala ekitundu kimu eky’obukadde 40 n’ozisasula ng’omusolo.\nObbo awa abagula ettaka okuli ekyapa amagezi okulikyusizaawo okwewala okusasula ssente ennyingi.\nBAKAKASIZZA OBWANNANNYINI KU TTAKA LY’E MUTUNGO\nEbiwandiiko bye twalabyeko mu mwoleso gw’ettaka biraga nti ettaka ly’e Mutungo lyatundibwa mu 1968, Ssekabaka Muteesa II bwe yawa obuyinza mwannyina Nnaalinnya Victoria Mpologoma eyali mu biseera ebyo alabirira ebintu bye (Sekabaka Muteesa II) ng’ali mu buwanganguse e Bungereza.\nNnalinnya Mpologoma ettaka eryo yaliguza omwami Paul .A. K. Kintu ow’e Masaka nga 13 June 1968 Kintu naye ng’amaze okuligula, yalitunda ng’ekitundu ekisinga obunene ku ttaka eryo, yakiguza kkampuni ya Lake View Properties Ltd (LVP) nga November 25, 1968.\nKkampuni ya LVPL yali y’abantu bana; Ben Kiwanuka (eyali Ssaabalamuzi), Joseph Mubiru (eyali Gavana wa Bbanka Enkulu), Lawrence Sebalu (eyali Minisita mu gavumenti ya DP eya 1961) ne Muky. Kabenge, ono nga ye yali muka Mw. Kabenge eyali akulira UCB.\nEkyapa ky’e Mutungo ekiri mu mannya ga Buwule.\nOkusinziira ku biwandiiko bye twalabyeko, kkampuni eno yasinga ettaka eryo mu bbanka ya Barclays (ku Equitable Mortgage) mu ofi isi y’ebyettaka, era ekyapa kiraga envumbo (kaviti) eya Barclays Bank eyabawola (Aba LVP) ssente ezitamanyiddwa muwendo kyokka nga kigambibwa nti zaali nnyingi, era ekyapa ne kisigala mu bbanka okumala emyaka mukaaga (6) nga ssente tezinnasasulwa.\nSebalu ye yatuukirira Dr. Muhammad Buwule Kasasa okugula ettaka ly’e Mutungo basasule bbanka anti olwo Barclays yali ebawadde notisi okutunda ettaka lyabwe ku nnyondo ssinga tebasasula nsimbi ezibabanjibwa.\nDr. Buwule olw’akakasa mu ofi isi y’ebyettaka nti ettaka lya kkampuni ya LVP, n’alisasula bye lityo ne lidda mu mannya ge (Dr. Muhammad Buwule).\nOmutaka Emmanuel Ddamulira, eyali akulira okuwandiisa ebyapa mu myaka gya 1970 era nga ye yakyusa ekyapa ky’ettaka ly’e Mutungo okuva mu mannya kkampuni ya LVP okudda mu mannya ga Dr. Buwule.\nDdamulira yali yawummula emirimu gya Gavumenti kyokka mu kiseera kino aba Minisitule y’ebyettaka baamuyiseeyo mu kuwummula mu ngeri eyenjawulo okukola ku pulojekiti y’okuyingiza ebyapa byonna mu kompyuta nga kati yaakamala emyaka mukaaga ng’azziddwaawo mu ofi isi y’ebyettaka.\nBwe namutuukiridde, Ddamulira yakakasizza nti yennyini ye yaggya amannya ga LVP n’agazza mu mannya ga Muhammad Buwule era n’agamba nti tewali kintu kyonna kikyamu kyakolebwa.\nYagambye nti omuntu yenna alina okubuusabuusa asobola okugendayo n’ayongera okumunnyonnyola.\nEkyapa ky’e Mutungo, bwe yakirabyeko, Ddamulira yagambye omukono ogwaliko tulansifa gwegwo gwennyini nga yagussa ku kyapa ekyo mu 1979.\nMu byafaayo bino, abantu abaakola ogw’okuwandiisa oba okukyusa ebyapa, bo bennyini balabwako.\nOmugenzi Kulumba- Kiingi bwe yali tannafa mu 2015, yawa obujulizi ng’akakasa nga bwe yali ye yennyini eyawandiisa tulansifa nga Kintu aguze ettaka ku Ssebabaka Muteesa mu 1968.\nAte kati Omutaka Ddamulira eyawandisa tulansifa okuva mu mannya ga LVP ne lidda mu mannya ga Buwule mu 1979 naye awade obujulizi.\nEkyapa kiraga envumbo ya Barclays Bank n’engeri envumbo eno gye yavaako nga ssente ezaali zibanjibwa LVP zisasuddwa olwo ekyapa ne kiwandisibwa mu manya ga Dr.Muhammad Buwule.\nDr. Buwule ye nnanyini ttaka ly’e Mutungo okumala emyaka 36 ng’ono avunaanyizibwa ku bintu by’abafu (Administrator General) yali yamusibako amatu g’embuzi okuva mu 2003 nti ettaka yalifuna mu bukyamu kyokka yabulwa obujulizi omusango n’aguggyamu enta mu September wa 2015.


Abava mu bitundu bya ‘Luweero Triangle’ mu bifo ewaayindira ennyo olutalo n’okutuusa kati bakyalwasimula bugolo, wadde nga wayise emyaka 32\nLEERO lwe giweze emyaka 32 bukya Gavumenti ya NRM ewamba obuyinza mu 1986.\nBuli mwaka wabaawo ebikujjuko eby’okujjukira ameenunula era eby’omulundi guno biri mu kisaawe e Boma mu Munisipaali ya Arua wansi w’omulamwa ogamba nti, ‘Okwenunula kwa Uganda kitundu ku nkulaakulana eriwo mu ggwanga n’eribaawo mu biseera eby’omu maaso’ era nga omujaguza omukulu ye Pulezidenti Yoweri Museveni.\nNga bwe kali akalombolombo, ne ku mulundi guno abantu 200 bagenda kufuna emidaali olw’okusiimibwa mu biti eby’enjawulo.\nOlutalo lw’ekiyeekera lwogerwako nnyo nga olw’e Luweero era waliyo ebijjukizo by’obuwanga bw’abo abaafiira mu lutalo, kuba mu bitundu by’e Luweero gye lwasinga okuyindira.\nTukyaddeko mu bitundu omwali olutalo ne abaalulabako n’okulwetabamu ne batunyumiza biki bye bajjukira.\nAbava mu bitundu bya ‘Luweero Triangle’ mu bifo ewaayindira ennyo olutalo n’okutuusa kati bakyalwasimula bugolo, wadde nga wayise emyaka 32.\nEra abamu wadde bagamba Luweero ye Mecca w’aba NRM naye ababeera e Luweero bagamba akyabulamu kuba n’abamu bakyabanja Gavumenti okubaliyirira olw’ente, embuzi, emmere, enkoko n’ebirala.\nEnguudo, Ebyenjigiriza n’okutumbula ebyobulimi n’obulunzi bikyetaaga okubyongeramu amaanyi.\nBw’ogenda oyita mu Luweero abamu ku bakaawonawo bakyalaga enkovu z’olutalo ate abalala bakyakaabira ebintu byabwe ebyagenda n’olutalo.\nWadde nga guli gutyo, waliwo abamu abagamba nti bamativu ne Gavumenti ky’ebaddizza era eby’okukaaba baabivaako dda, kati beekolerera nga kye babanja Gavumenti kwongera kutereeza nguudo n’okubunyisa amasannyalaze mu bitundu eby’enjawulo bo beeyiiye ng’enjogera y’ennaku zino bw’eri.\nNALIWO NG’EMMUNDU ETOKOTA\nSperito Kiroli ow’oku kyalo Buyondo mu Muluka gw’e Kyetume ggombolola Ziroobwe, agamba: Yaliwo ng’olutalo luyingira mu Ziroobwe era teyadduka okutuusa lwe lwaggwa. Kiroli bw’atandika okukunyumiza olutalo n’emmindi ezikira!\nOlutalo twasooka kuluwulira nga luli Ssingo, waliwo omwami baali bamuyita Katabira yajja okutwogereza okuyingira obuyeekera naye ne tugaana.\nTuba tukyali awo nga tulaba abantu abajja nga beetisse emigugu, nga bw’obabuuza bakutendera kiri Ssingo ebyo byaliwo ku nkomerero ya 1981, RPG baali bazikazizzaako ‘Siba eggugu’ kuba bwe yavuganya ng’abantu bakwatamu ebyabwe nga badduka ku kyalo.\nTwali awo nga bambega ba gavumenti ya Obote bajja muno ne bagenda mu katale ne batuuka ne ku poliisi nga babeera balawuna, kyabanga kizibu abayeekera okubalaba emisana nga tosobola kubalaba wabula bayitamu kiro.\nDecember 1982, tugenda okuwulira nga Owessaza Wabusaana nga bamukutte nti abayeekera be baali bamukutte ne gye buli eno teyaddamu kulabika.\nLumu tuba tugenze okusuubula emmwaanyi e Kikyusa ne tugwa ku bayeekera, ne batugamba nti ‘ssinga mukola olugambo nti mutulabyeko mujja kukiraba’. Baatandika okuteekanga emisanvu mu mugga Lwamirindi oguli ku kkubo eriva e Ziroobwe okudda e Kikyusa.\nDecember 24, 1982 abayeekera bajja ne bakwata omwami owoomuluka gw’e Nakigoza, Tibongori, ono yatema omuyeekera ejjambiya n’adduka n’ajja e Ziroobwe kuba aba Special Force baali mu Lwajjali ku ludda e Kasawo.\nAwo byakkakkanamu katono, ne tuyingira January.\nNga January 10, 1983, abayeekera baalumba Ziroobwe wabula mu kabuga kano mwalimu David Ojom, ono yali muserikale wa Obote era mu maka ge tebaagendayo. Abayeekera babba bbaasi eyali eya Central nga nnannyini yo bamuyita Mohammad Ssemuwemba, era kw’olwo waliwo abantu abaafa. Ebintu byanyagibwa ne babitwala.\nKu olwo n’omwami Omuwooza naye yafa baamusala olubuto ne luyiika. January 14, eyali DC Nathan Kalema yava e Luweero n’akuba olukuhhaana mu Ziroobwe n’agamba nti, ‘Bannange bw’oba olinnya omuti, osookera ku nduli mpaka lw’otuuka ku busanso’ N’ayongerako nti, ‘Abange bw’oba otundula envunza, ekikwanso bwe kigaana oleeta lukato, noolwekyo buli alemedde mu buyeekera tugenda kuleeta lukato tubatundule’\nKu olwo waaliwo omwami eyali avuga mmotoka za East Mmengo, baali bamuyita Ludigi ne balinnya mmotoka ne bagenda mu Lukoola ne bakomawo mangu ne baleeta Kalinda, ku olwo baali basse n’omulala nga bamuyita Douglas ne baleeta ne Kanwagi ne mu lukiiko waaliwo omusajja omulala Joseph Kasenge ne bamukwata abo tebaddamu kulabika (bonna baali batuuze).\nKalinda ye baamuttira mu Ssezzibwa ate Kasenge twawulira nti baamuttira mu Nile Mansion nga balangibwa gwa kukolagana n’abayeekera.\nBaayongera okuleeta aba Special Force ne bakuba Ditaaki e Ziroobwe amagye gano gaali gaduumirwa Peter Eregu, olwo emiruka ebiri okuli Bubuubi, Nakigoza n’ekitundu ky’e Wabutungulu ku Kyetume ng’abayeekera bakiwambye.\nAbajaasi ba Obote ne batandika okugenda mu nsiko ne banyaga ente nga buli lunaku bagenda ne baleeta ente ezisoba mu 100.\nTwaddamu emabega ne tulowooza nti oba Obote balina kakodyo ne Museveni, kuba abajaasi ba Obote baagendanga mu nsiko eri abayeekera ne bakomawo nga bwe baagenze, wabula abayeekera baabangayo mu nsiko naye nga beekweka mu mpuku ne mu bibira munda bano gye baatyanga okutuuka.\nOlutalo lweyongera okukaluubirira amagye ga Gavumenti November 1984, ne bakyusa Special Force ne bagitwala e Kalagala ne baleeta ba Kiragala. Special Force baali beeyisa bubi nga babbi, okusobya ku bakazi n’emize emirala.\nABAYEEKERA BABBANGA EMMOTOKA\nSaamanya bayeekera kye baali baagaza mmotoka, naye baazibbanga nnyo. Nzijukira Mwanje yali avuga pikipiki ya ‘Vesper’, oyo abaserikale ba Obote baamutta nga bamulumiriza okuwagira abayeekera.\nBaamuttira Ziroobwe ku kisaawe, baamufumita ekiso n’afa ng’akaaba ng’eno n’abaserikale bwe bamugegeenya nga bw’agamba ‘Maama nnyabo nfudde’ nabo nga baddamu ‘maama nnyabo nfudde’.\nOlutalo okugenda okuggwa abantu bangi baali bafudde ate ng’enjuyi zombi olwa Gavumenti n’olw’abayeekera nga babba ate nga batta. Kale oli bw’aba ayogera nti oba zivuga zivuge aba tamanyi ky’ayogerako, nze mmutunuulira ne mmusaasira.\nOLUTALO NALUYINGIRA NSOMA P.6\nGodfrey Kabali RA063851: Okuyingira amagye nali nsoma P.6 ku Kadongo P/S e Gayaza mu 1982 ng’olutalo lutambula. Wabula mu kiseera ekyo nalinga n’Omulamuzi Kavuma, naye olutalo mu 1983 nga lutabye namuddukako.\nNakwatagana n’omugenzi Kajebe eyo mu nsiko, nasooka kukola obwambega nga tutambuza amawulire nga bwe tulaba embeera etali mbi olwo nga nnyingidde Bulemeezi. Nga ndi mu nsiko, Kisegerwa kwe ku nkwasa Kaliimu Peter.\nMu 1984, twakwatagana ne Kakooza Mutale, nga ffe tumuwa amawulire agakwata ku misanvu gy’abajaasi ba gavumenti olwo nga Mutale babateega ne babakuba.\nNagendako n’e Lwengo okubega aba UPC era eno bangi battibwa, ekifo ekirala ekyali ekizibu yali Katonga. Ekimu ku bintu bye baatukuutira nga tuli mu lutalo bwe butakwata ku kintu kya muntu waabulijjo.\nWabula Luweero ekimu ku binaamuyamba kwe kulaba nga Gavumenti eyongera okujjukira abalwanyi baayo, bangi ku bantu abaalwana si basanyufu kuba tebagabanye kyenkanyi ku mugaati gwe baalwanirira.\nKkanisa y’e Kalasa abajaasi ba Obote mwe battira abantu okwali ne Rev. Edward Ssembiro mu 1981, bangi baayiwa omusaayi era ly’eddembe lye tulabako kati.\nLWE BAALUMBA KKANISA E KALASA\nGoliath Lumbuye omutuuze w’e Kalasa y’omu ku baali mu kkanisa ya St. Peters C/U Kalasa nga Rev. Edward Ssembiro ng’ali mu kuliisa endiga ekigambo n’enjiri ebagumya n’okubakuutira okunywerera ku Katonda mu biseera ebya kazigizigi ng’olutalo lugenda mu maaso.\nTeri yamanya oba nga bano abaafiira mu kkanisa Katonda ye yabayita abawonye olutalo lw’ensi oba baabulamu kukkiriza!\nKu ntandikwa ya 1981, lwali lwa Ssande ng’endala zonna bwe zibeera era twakeera kwambala kugenda Kalasa kusaba, wabula tuba tukyali mu kusaba wakati nga tulengera abajaasi nga bakyama ku ssomero awaali ekkanisa, jjukira ekiseera kyali kya bunkenke era nga tusaba tutunudde bweru.\nOlwabalengera ffe abamu ne tuyitamu ne tudduka, naye waliwo abaasigalamu ndowooza baali bagamba nti ‘ffe abantu baabulijjo ate abali mu kkanisa bayinza batya okutuyita abayeekera?’\nGye twali twekwese twagenda okuwulira omusinde\ngw’emmundu, nga tukomyewo twasanga emirambo etaano, tolaba nti essasi limu litta omuntu, naye ndowooza buli muntu baamukuba amasasi nga 20!\nMu maaso, ennyindo, mu kamwa, emikono, amagulu emirambo gyonna ne gisogonyoka! Bali abasajja baali batemu!\nKu be batta kwaliko: Rev. Ssembiro, eyali abuulira, Wilson Kizito, Edward Ssemanda, Samuel Kasule (ono yali mukubiriza w’Abakristaayo) ne Nathan Kipanda.\nDanstan Kigemuzi Walusimbi, omutuuze w’e Kalasa mu Luweero agamba: Bw’otunuulira Luweero okuva olutalo lwe lwaggwa akyuseemu, nga kati bazimbye amasomero ga siniya mu buli ggombolola n’abantu abasobola okwettanira mu bulimi bakikoze.\nWabula Gavumenti ky’erina okuteekako amaanyi kati okutumbula Luweero, gwe mutindo mu buli kintu okugeza Ebyenjigiriza abaana basoma naye omutuindo gukyali wansi, bwe guli ku malwaliro, ebyobulimi n’ebirala singa omutindo gwongerwamu mu buli kimu kijja kuyamba.


Bukedde Online - Engeri ennyangu ey’okugula ebintu\nEngeri ennyangu ey’okugula ebintu\nBy'oba weegendereza obutagula bintu biyiseeko...\nAbasuubuzi bakubiriziddwa okusiga ensimbi...\nEngeri ennyangu gy'ogula ebintu eyby'omutindo ku mutimbagano n'owona okulinnyirirwa mu kibuga\nEbimu ku bintu by'osobola okugulira ku mutimbagano\nBya Jovita Mirembe\nOkusinziira ku nsi bw’ekulaakulanye okuyitira mu tekinologiya, abantu ennaku zino tekikyabeetaagisa kugenda Bulaaya oba okugenda ku maduuka okugula ebintu eby’enjawulo.\nOsobola okugula n’okusasulira ebintu byonna bye weetaaga nga weeyambisa omutimbagano. Kino kiyamba okufissa obudde n’okolamu ebintu ebirala era n’okumala ssente ng’otambula kubanga ebintu bikusanga wonna w’obeera oli.\nBirah Masette, muguzi ku yintaneeti\nRon Kawamara, akulira Jumia Uganda ekimu ku bitongole ebitunda n’okugula ebintu ku yintaneeti agamba nti, balina bakasitoma bangi abettanidde enkola eno.\nKawamara ayongerako nti, wadde ebintu ebitundibwa ku mutimbagano birungi era nga bawa bakasitoma ebbanga eggere okubyekenneenya oba nga ddala bikola bulungi kyokka waliwo abasuubuzi abatunda ebintu ebitali bya mutindo.\nEno y’ensonga lwaki babangula bakasitoma baabwe ku ngeri gye bayinza okukebera ne balaba ebyamaguzi ebitali bya mutindo.\n‘’Nsaba abantu abagula ebintu ku mitimbagano obuteesiga bakayungirizi wabula bagule ebintu byabwe nga boogedde n’omukozi waffe butereevu okwewala okugula ebintu ebyebicupuli,” Kawamara bwe yalabudde.\nBirah Masette, omu ku bantu baguze ebintu ku mutimbagano agamba nti, bwe yali tannatandika kukozesa mutimbagano okugula ebintu eby’enjawulo yayingiranga ekibuga okugula ebintu oluusi natafuna kyennyini ky’ayagala naye olw’okuba yabanga atutte obudde bungi mu kibuga olwo n’agula kyonna ky’asanze obutafiirizibwa budde bwe.\nOluusi bye yagulanga nga tebikola bulungi ate okukizzaayo nga bakigaana olwo n’afiirwa.\nAgamba nti, bwe yatandika okukozesa omutimbagano ayinza okutwala wiiki nnamba ng’anoonya ebyamaguzi by’ayagalira ddala era bw’amala okubifuna n’abisasulira bwe bimutuukako aweebwa ennaku musanvu okukakasiza ddala nti, bimukoledde. Bwe kiba tekikoze aweebwa ebbeetu okukizzaayo.\nGladys Nkayivu agulira ku mutimbagano\nGladys Nkayivu naye agamba nti, okuva lwe yatandika okugula ebintu ku mutimbagano taddanga mabega.\n‘’Omutimbagano gunnyambye kubanga nsobola okugula ekintu nga ndi mu ddiiro lyange oba ku mulimu era ne bakintuusaako we mbeera mbagambye nga tebansabye ssente za ntambula.\nKu bintu ebinene nga firiigi oba kkuuka babituusiza ddala awaka nga bayita mu ndagiriro gye mbawadde era nabyo sisabibwa nsimbi ndala. Wabula kino basinga kukikola nga basaze ku miwendo gy’ebyamaguzi byabwe naddala mu nnaku enkulu.\nLydia Wamala, omu ku bakitunzi ba ‘Kikuu’ kkampuni endala etundira ebyamaguzi ku mutimbagano agamba nti, enkola eno eyamba abantu bangi okugula ebyamaguzi eby’omulembe okuva mu nsi z’e Bulaaya.\nOmuntu aguze ebintu ku mutimbagano okuyita mu bo bamusaba okubikozesa okumala ennaku musanvu era bwe kiba tekimukoledde olwo n’akizzaayo ne bamuwaamu ekirala.


Bukedde Online - Andy Ruiz: Eyakubye Joshua yali 'apoota' ku bizimbe\nAndy Ruiz: Eyakubye Joshua yali 'apoota' ku bizimbe\nOKUGGYAKO abooluganda, abako n'abeemikwano, teri yabadde asiba kinusu kye ku Andy Ruiz kumegga Anthony Joshua!\nBano baagasimbaganye mu kikonde wakati mu nnamungi w'abawagizi abeeyiye mu kisaawe kya Madison Square Gardens mu kibuga New York mu Amerika.\nRuiz ng'akasukidde Joshua ekikonde ku Ssande.\nWakati mu mizira, abamu ku baaliko bakafulu mu kuggunda eηηuumi okwabadde Mike Tyson, Floyd Mayweather, Oscar De La Hoya n'abalala, kkamera zaabalaze nga beewuunya ekikula ky'omusajja ayingidde emiguwa okuttunka ne Anthony Joshua nga tebasuubira nti asobola okukasuka eηηuumi erimu akazitowa, akasobola n'okulumya omuntu wa bulijjo.\nKyokka ebyavudde mu lulwana luno, bakkirizza nti ‘obunene si buteesobola'.\nRuiz ng'ajaganya okukuba Joshua\nRuiz yakubye Joshua ekikonde ‘tonziriranga' ekyamusudde mu laawundi eyoomusanvu ku 12 ze baabadde balina okubbinkana era Ruiz yayingidde mu byafaayo ng'asoose okuwangula Joshua bukya atandika kuzannya bikonde.\nOluvannyuma Ruiz yakasuse eηηuumi eyabaddemu n'akawuuma, n'esuula Joshua ku ttaka, n'atandika okubuuza omutendesi we ekimutuseeko nti era lwaki ali ku ttaka.\nRuiz yasitukidde mu misipi gy'ensi yonna ena okuli ogwa International Boxing Federation, International Boxing Organisation, World Boxing Association n'ogwa World Boxing Organisation, Joshua gy'abadde nagyo.\nBAAKUDDING'ANA MU MYEZI 6\nEnkambi zombi zaakkiriziganyizza wabeewo olulwana lw'okudding'ana mu November oba December.\nKyokka ng'enteeseganya zigenda mu maaso, Ruiz yabatunuulidde\nakaga n'ategeeza nti wonna we banaamuddiza Joshua, ajja kumukuba amusiimuule mu bitabo by'abazannyi b'ebikonde.\nYE MU MEXICO ASOOSE OKUKUBA KYAMPIYONI WA ‘HEAVY'\nObuwanguzi bwe yafunye, bwamufudde omuggunzi w'eηηuumi enzaalwa ya Mexico asoose okufuuka kyampiyoni w'ensi yonna mu buzito bwa ‘Heavy'.\nWadde Mexico y'emu ku nsi ezireeta abaggunzi b'eηηuumi abalungi kyokka basinze\nkwatiikirira mu kuwangula misipi gya buzito obwa wansi okuli obwa ‘Welter', Middle, ne Light.\nRuiz okuwangula Joshua kyayambye Mexico okwetikka amawulire mu nsi yonna era Palamenti yaakumugatta ku bazira b'eggwanga.\nNg'olulwana lwakaggwa, Ruiz yategeezezza nti yakubye Joshua atere asindike obubaka eri Dornald Trump, Pulezidenti wa Amerika, akomye okuyisaamu amaaso bannansi banne ate aggyewo n'ekirowoozo eky'okuzimba ekisenge ekyawula Amerika\nRuiz agamba nti kino Trump ky'ayagala okukola, kisosola mu bantu okwetooloola ensi yonna.\nKino Palamenti ya Mexico yakitapuse kuba na mutima gwa ggwanga era yaakuwa Ruiz omudaali gwa ‘Mexica Presidential Freedom Award', oguweebwa abazira b'eggwanga.\nMu nnwaana 33 z'alina, yaakakubwamu lumu lwokka. Mu Amerika, Ruiz yaakazannyirayo ennwaana 30 era zonna aziwangudde.\nEnnwaana 32 ze yaakawangula, 22 aziwangudde akubye ekikonde ‘tonziriranga'.


Yakuwa ‘Akufaako’—1 Peetero 5:7 | Ogw’Okusoma\nBISOME MU Albanian Amharic Angolan Sign Language Armenian Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Boulou Bulgarian Catalan Cebuano Chichewa Chinese (Simplified) Chinese (Traditional) Chitonga (Malawi) Chitumbuka Chiyao Chuvash Croatian Czech Dangme Danish Dutch Efik English Estonian Ewe Fijian Finnish Fon French Ga Georgian German Greek Guarani Gujarati Gun Hausa Hebrew Hiligaynon Hindi Hiri Motu Hungarian Ibanag Icelandic Igbo Iloko Indonesian Isoko Italian Japanese Kabiye Kannada Kikamba Kikuyu Kinyarwanda Kirghiz Kiribati Kirundi Korean Kurdish Kurmanji (Caucasus) Kurdish Kurmanji (Cyrillic) Latvian Lhukonzo Lithuanian Lucholi Luganda Lunyankore Luo Luswayiri Luwalabu Macedonian Macua Malagasy Malay Malayalam Marathi Maya Mongolian Moore Myanmar Ndebele (Zimbabwe) Nepali Nigerian Pidgin Norwegian Nyungwe Nzema Okpe Oromo Ossetian Pangasinan Papiamento (Curaçao) Persian Pidgin (Cameroon) Polish Portuguese Punjabi Quechua (Bolivia) Romanian Russian Samoan Sango Sena Serbian Serbian (Roman) Shona Sidama Sinhala Slovak Slovenian Solomon Islands Pidgin Spanish Sranantongo Swedish Tagalog Tajiki Tamil Tatar Telugu Tetun Dili Thai Tigrinya Tiv Tok Pisin Tshwa Turkish Turkmen Tuvaluan Twi Tzotzil Ukrainian Urdu Urhobo Uzbek Vietnamese Waray-Waray Welsh Wolaita Yoruba Zande Zapotec (Isthmus)\nLWAKI wandibadde mukakafu nti Yakuwa akufaako? Emu ku nsonga eyandikuleetedde okuba omukakafu eri nti Bayibuli ekiraga nti akufaako. Mu 1 Peetero 5:7 tusoma nti: ‘Mumukwase byonna ebibeeraliikiriza kubanga abafaako.’ Biki ebikukakasa nti Yakuwa akufaako?\nKATONDA AKOLA KU BYETAAGO BY’ABANTU EBY’OMUBIRI\nYakuwa ataddewo ekyokulabirako ekirungi ng’ayoleka ekisa era ng’atuwa bye twetaaga\nKatonda alina engeri ennungi ze twandyagadde mu mikwano gyaffe. Abantu bwe balagaŋŋana ekisa era nga buli omu ayoleka omwoyo omugabi, batera okufuuka ab’omukwano. Yakuwa alaga abantu ekisa era abawa bye beetaaga buli lunaku. Ng’ekyokulabirako: “Omusana gwe agwakiza ababi n’abalungi, era enkuba agitonnyeseza abatuukirivu n’abatali batuukirivu.” (Mat. 5:45) Omusana n’enkuba bituganyula bitya? Ng’akozesa omusana n’enkuba, Katonda ‘awa abantu emmere mu bungi, era ajjuza emitima gyabwe essanyu.’ (Bik. 14:17) Yakuwa akakasa nti ensi ebala emmere mu bungi, era ekimu ku bintu ebisinga okutuleetera essanyu, kwe kulya emmere.\nNaye lwaki abantu bangi leero balumwa enjala? Emu ku nsonga eri nti abakulembeze beemalira ku kwenywereza mu buyinza n’okwefunira eby’obugagga mu kifo ky’okukola ku byetaago by’abantu. Mu kiseera ekitali kya wala, Yakuwa ajja kugonjoola ekizibu ekyo ng’aggyawo gavumenti z’abantu, era asseewo Obwakabaka bwe obw’omu ggulu, ng’Omwana we Yesu Kristo ye Kabaka mu Bwakabaka obwo. Mu kiseera ekyo, tewali n’omu ajja kulumwa njala. Naye ne mu kiseera kino, Katonda alabirira abaweereza be abeesigwa. (Zab. 37:25) Ekyo tekiraga nti atufaako?\nYAKUWA ATUWA OBUDDE BWE\nYakuwa ataddewo ekyokulabirako ekirungi ng’atuwa obudde bwe\nOw’omukwano omulungi akuwa obudde bwe. Ayinza okumala ekiseera ekiwerako ng’anyumya naawe ku bintu ebibanyumira mmwembi. Era ow’omukwano omulungi akuwuliriza bulungi ng’omubuulira ebizibu byo n’ebikweraliikiriza. Yakuwa bw’atyo bw’ali? Yee! Awuliriza essaala zaffe. Eyo ye nsonga lwaki Bayibuli etukubiriza ‘okunyiikirira okusaba,’ ‘n’okusaba obutayosa.’—Bar. 12:12; 1 Bas. 5:17.\nYakuwa mwetegefu okutuwuliriza kumala kiseera ki? Lowooza ku kyokulabirako kino okuva mu Bayibuli. Yesu bwe yali agenda okulonda abatume be, yamala “ekiro kyonna ng’asaba Katonda.” (Luk. 6:12) Mu ssaala eyo, Yesu ayinza okuba nga yayogera ku mannya g’abayigirizwa be abawerako, era nga yayogera ku ngeri zaabwe ne ku bunafu bwabwe, era n’asaba Kitaawe amuyambe okulonda obulungi abatume. Obudde we bwakeerera, Yesu yali mukakafu nti abo be yali alonze baalina ebisaanyizo okubeera abatume be. Ng’Oyo “awulira okusaba,” Yakuwa mwetegefu okuwulira essaala z’abantu bonna abeesimbu. (Zab. 65:2) Omuntu ne bw’amala essaawa nnyingi ng’asaba ku nsonga emu emuli ku mutima, ekyo Yakuwa takirinaako buzibu.\nKATONDA MWETEGEFU OKUSONYIWA\nYakuwa ataddewo ekyokulabirako ekirungi ng’atusonyiwa\nOluusi n’abantu ab’emikwano ennyo balemererwa okusonyiwagana. Abantu ababa bamaze ekiseera ekiwanvu nga ba mukwano oluusi omukwano gwabwe gufa olw’okulemererwa okusonyiwagana. Yakuwa si bw’atyo bw’ali. Bayibuli ekubiriza abantu ab’emitima emirungi okusaba Katonda okubasonyiwa, ‘kubanga asonyiyira ddala.’ (Is. 55:6, 7) Kiki ekikubiriza Yakuwa okusonyiwa?\nOkwagala kwe kukubiriza Katonda okusonyiwa. Katonda ayagala nnyo abantu ne kiba nti yawaayo Omwana we, Yesu, okununula abantu mu kibi n’ebizibu ebyajjawo olw’ekibi. (Yok. 3:16) Mu butuufu, ekinunulo kirabo kya muwendo nnyo. Okuyitira mu ssaddaaka ya Yesu, Katonda asonyiwa abo bonna b’ayagala. Omutume Yokaana yawandiika nti: “Bwe twatula ebibi byaffe, Katonda mwesigwa era mutuukirivu, ajja kutusonyiwa.” (1 Yok. 1:9) Olw’okuba Yakuwa atusonyiwa, kitusobozesa okweyongera okuba mikwano gye, era kituleetera okuwulira nti atufaako nnyo.\nBW’OBA OMWETAAGA ABAAWO\nYakuwa ataddewo ekyokulabirako ekirungi ng’abaawo we tumwetaagira\nOw’omukwano owa nnamaddala ayamba mikwano gye nga beetaaga obuyambi. Yakuwa bw’atyo bw’ali? Yee. Bayibuli egamba nti: “[Omuweereza wa Katonda] bw’aneesittala tajja kugwa wansi, kubanga Yakuwa amukwata ku mukono n’amuwanirira.” (Zab. 37:24) Yakuwa ‘awanirira’ abaweereza be mu ngeri ezitali zimu. Lowooza ku kyokulabirako kino okuva ku kizinga ekiyitibwa St. Croix ekisangibwa mu Caribbean.\nOmuwala omu bayizi banne baamujerega olw’okugaana okukubira bbendera saluti. Oluvannyuma lw’okusaba Yakuwa amuyambe, omuwala oyo yasalawo okwogerako ne bayizi banne ku nsonga eyo. Ng’akozesa Ekitabo Kyange eky’Engero za Baibuli, yabannyonnyola nti yagaana okukubira bbendera saluti ng’asinziira ku ebyo Bayibuli by’eyogera ku Saddulaaki, Mesaki, ne Abeduneego. Yabagamba nti, “Yakuwa yakuuma Abebbulaniya abo abasatu olw’okuba baagaana okusinza ekifaananyi.” Oluvannyuma yagamba abo bonna abaaliwo nti yali asobola okubawa ekitabo ekyo. Abaana 11 bakkiriza ekitabo ekyo. Bwe yalaba engeri Yakuwa gye yamuwaamu obuvumu n’amagezi okwogera ku nsonga eyo etaali nnyangu kwogerako, omuwala oyo yasanyuka nnyo.\nSinga weesanga ng’obuusabuusa obanga Yakuwa akufaako, fumiitiriza ku byawandiikibwa nga bino, Zabbuli 34:17-19; 55:22; ne 145:18, 19. Buuza abo abamaze ekiseera ekiwanvu nga baweereza Yakuwa bakubuulire engeri Yakuwa gy’abalabiriddemu. Era bw’oba olina ebikweraliikiriza, bitegeeze Yakuwa. Bw’onookola bw’otyo, ojja kukiraba nti Yakuwa ‘akufaako.’


Bukedde Online - Mutabaazi alemesezza abapoliisi okuyimbula abaakwatiddwa n'ennyama y'ensolo y'omu nsiko\nMutabaazi alemesezza abapoliisi okuyimbula abaakwatiddwa n'ennyama y'ensolo y'omu nsiko\nAba UNEB basabiddwa okukyusa ebigezo\nPoliisi yeezoobye n'aba takisi ng'ebasengula...\nSSENTEBE wa disitulikiti y'e Lwengo George Mutabaazi alemesezza Poliisi y'e Lwengo okuyimbula ababbi abaakwatiddwa n'ennyama y'ensolo z'omu nsiko gye basse mu kkuumiro ly'ebisolo erya Mburo National park.\nSsentebe Mutabaazi ng'akunya abamu ku baakwatiddwa n'ennyama\nAbakwatiddwa kuliko; Joseph Mugerwa (40), Abuduh Nyanzi (48), Ben Sseremba (38) ne Ronald Nadduli (35) ng'abatuuze mu bitundu okuli Lyantonde ne Mbarara.\nOkukwatibwa kidiridde mmotoka ya buyonjo nnamba UAM 432X gye baludde nga bakozesa okutambulizaamu ennyama eno okwabika omupiira ng'etuuse mu kabuga k'embiriizi n'erondoolwa omuvubuka Mustapher Nnyindo eyalabye omusaayi ogugivaamu mu bbuutu n'atemya ku mikwano gye ne bakwata abasajja bano kyokka ddereeva waayo n'amalamu omusulo.\nEkaggye Mutabaazi enviiri ku mutwe kwe kuba nti abakwate baamaze olunaku lulamba mu kaduukulu ka Poliisi naye abaserikale babadde tebannawandiika mannya gaabwe mu kitabo ky'abazzizza emisango.\nAbakwate n'ennyama y'ensolo y'omu nsiko\nMutabaazi abakunyiza ne bamutegeeza nga bwe baabadde bamaze okukkaanya n'abasirikale babawe obukadde bubiri n'ekitundu bayimbulwe kyokka abaserikale ne beegaana nga bagamba ababbi babasibako matu ga mbuzi kubaliisa ngo!\nBwe babuuziddwa ennyama gye babadde bagitwala tebavuddemu kigambo bw'atyo Mutabaazi n'alagira poliisi ebaggalire nga bw'ewenja ddereeva amayitire ga ddereeva wa mmotoka mwe baabadde batambuliza ennyama.\nOmwogezi wa Mburo National park, Symplicias Egesa ategeezezza nga ennyama eyattiddwa ya nsolo eyitibwa Entamu ng'eno yeefananyiriza Engabi eyakula n'ewola. Yabadde ezitowa kkiro 300.\nEgesa avumiridde abantu abatta ensolo zino nga be bavuddeko okufiiriza ebyenfuna by'eggwanga nga mw'otwalidde n'eby'obulambuzi .\nYe sentebe Mutabaazi yennyamidde olw'abakwate abaswazizza ekitundu kye kyokka nga si nzalwa za kitundu, n'asaba abatuuze okukola ku bantu nga bano okusinga okukooya poliisi ejjudemu obulyake.\nEntama nga bw'efaanana. Nsolo ya mu nsiko


Biibino by'olina okukola ng'onookyaza ku m...\nOweekitiibwa Nelson Ssengendo Walusimbi, omuwi w'amagezi eri Kabaka ku nsonga z'ennono mu Lubiri asabye bannaddiini okwongera ku njiri y'okunyweza amaka g'agamba nti, geeyongedde okusasika.\nYagambye nti, amaka kikulu mu bulamu bw'omuntu nga y'ensibuko y'omukisa kyokka bannaddiini tebakoze kimala kulaba nti, amaka gayimirirawo mu ssanyu olwa bannannyini go okuva ku buwangwa n'ennono.\nOweekitibwa Ssengendo yagambye nti, yeewuunya, bannaddiini okubuulira enjiri nga n'amakanisa gameruka buli lukya kyokka ate amaka ne gongera okusasika n'asaba bannaddini bongere okunnyikiza ennono z'abantu be bakulembera baleme kufuula nnono bintu bya sitaani. Yawadde eky'okulabirako ky'olujjuliro, ekyoto, effumbiro nti bino byakola kinene okunyweza amaka kubanga bitendeka omuntu n'afuna ensonyi n'obuntubulamu.\nYabadde mu maka ga Mulongo Wasswa Drake e Kira - Butenga mu Munisipaali y'e Kira mu Disitulikiti y'e Wakiso bwe yabadde mu lumbe lw'omugenzi Eumeri Nakuya Kasibante Nnaalongo ku Lwomukaaga oluwedde.\nAte bannaddiini nabo abaakulembedde okusabira omugenzi n'okusabira omusika Gertrude Nansimbi abaakulembeddwa Bishop eyawummula eyali owa West Buganda Rt. Rev. Emeritus Jackson Matovu ne munne Rt. Rev. Bishop Emeritus Dr. Samuel Keefa Kamya baakubirizza abakyala okuzaala abaana babayonse, babagunjule, babasomese n'okubateekateeka basobole okubagasa n'eggwanga.\nBishop Matovu, era yakubirizza abaana okusabiranga emyoyo gy'abagenzi bongere okufuna ekiwummulo eky'emirembe.\nMutabani w'omugenzi, Nathan Kaggwa era nga ye mutongole w'e Kira yatenderezza omugenzi Nnaalongo Kasibante okubeera omukazi omuzira bwe yasobola okuzaala abaana 16 n'abasomesa ate n'abateekateeka bulungi ekibasobozesezza okutambula obulungi mu nsi n'asaba Mukama amuwe ekiwummulo eky'emirembe.\nOweekitiibwa Nelson Ssengendo Walusimbi\nRt. Rev. Emeritus Jackson Matovu\nAbayizi ba Good Samaritan School bafunye akaseko ku matama\nBaleese omwoleso gw'okumutimbagano


Bukedde Online - Engeri Judith gye yatengula Ssaabalabirizi Ntagali\nLwe baasisinkana mu wooteeri\nJudith olumu yapangisa ekisenge mu wooteeri emu e Mbarara ku mwaliiro gwe gumu ne Ntagali kwe yali agenda okusula.\nOkumanya nga Judith waabulabe, kigambibwa nti yafuna omu ku bakozi mu wooteeri n'amukwata ku katambi ng'ava mu kisenge kye ayingira ewa Ssaabalabirizi.\nAkatambi kaalaga Judith ng'ayingira wooteeri ate oluvannyuma ne Ntagali naye n'atuuka ku wooteeri yeemu. Oluvannyuma Judith n'akwatibwa ku katambi ng'ayingira mu kisenge omuli Ntagali.\nKigambibwa nti obujulizi obwo bwonna Judith yabukuηηaanya era mu kiseera we yafunira obutakkaanya ne Ntagali ng'amaze okuzaala omwana gw'agamba nti wa Ntagali, n'atandika okubukozesa okuteeka Ntagali ku nninga amuwe ssente, amugulire enju n'ebirala oba si ekyo amwanike.\nBuno bumu ku bujulizi bwe yatwalira Ssaabalabirizi aliko Kazimba okulaga nga Ntagali bwe yamuganza.\nKigambibwa nti Kazimba yasooka kwogeramu ne Ntagali mu ngeri ey'ekisajjakikulu ku bigambo Judith bye yali amulumiriza, wabula nti Ntagali n'agamba nti alina abamulwanyisa bangi abaagala okwonoona erinnya lye era ng'ateebereza nti be bali emabega wa Judith.\nKyokka Judith yalemerako era Kazimba n'awalirizibwa okutwala ensonga mu kakiiko ka Provincial Tribunal akakola nga kkooti y'ekkanisa.\nJudith bwe yayanja ensonga n'aggyayo n'obujulizi, nti Ntagali yakola kimu kya kwetonda n'ategeeza olukiiko nti sitaani yamukema n'agwa mu nsobi naye\nyeenenya mu maaso ga Katonda, mu maaso ga mukyala we Beatrice ne mu maaso ga bannaddiini banne era n'asaba abaali mu lukiiko okwongera okumusabira.\nEnsonda zaategeezezza nti we yagendera ewa Kazimba, Judith yali amaze okusisinkana mikwano gya Ntagali n'alambika bye yeetaaga omwali okumufunira bizinensi, okumuwa ensimbi z'okwebeezaawo n'okulabirira omwana ow'emyaka ebiri gw'agamba nti wa Ntagali, era byonna Ntagali n'akkiriza okubikola.\nWadde Ntagali nti yali atuukirizza bye yeeyama okukolera Judith, wabula ekiwayi kya bannaddiini abava e Kabale abamu kyasitula enkundi nga kigamba nti amateeka g'Ekkanisa galina okugobererwa era ekiwayi ekyo kyasinza amaanyi ne bataputa\namateeka kye googera ku munnaddiini abeera agudde mu nsobi.\nEnsonda zaategeezezza nti waaliwo abaali baagala ensonga ekuumibwe nga ya kyama munda mu kkanisa, wabula abataputa etteeka ne balambika nti kiba kikyamu kubanga etteeka liragira nti agudde mu nsobi alina okuyimirizibwa okukulemberamu\nokusaba kwonna, okussaako emikono, okubatiza, okugatta abagole oba okwawula abaawule ne bannaddiini abalala ate ne kitakoma awo wabula Abakristaayo ne bategeezebwa ebisaliddwaawo.\nWano Kazimba we yeesigamye okussa mu nkola ebyavudde mu Provincial Tribunal eyasembye okuyimiriza Ntagali. Bwatyo Kazimba n'awandiika ng'ategeeza Ekkanisa n'omukago ogugatta amakanisa mu nsi yonna ogwa Global Anglican Future Conference (GAFCON).\nOBUTABANGUKO MU MAKA GA JUDITH\nJudith ayogerwako ng'omukazi omucakaze era nti bye byasinga okuvangako obutabanguko mu maka nga bba Rev. Tugumehabwe, amunenya olw'okugendanga mu biduula ate nga mukazi wa mwawule.\nOlumu Judith nti yakomangawo awaka ng'atamidde ekyanyiizanga omwawule ng'agamba nti kityoboola ekitiibwa kye nga Omwawule.\nRev. Tugumehabwe okuwasa Judith waaliwo enkalu ng'abamu bagamba nti omukazi aliko ebibuuzo bingi, wabula Omwawule yali amaze okusalawo.\nEnkalu ezo ezaatandika mu 2017 zaali zeesigamizibwa ku kwemulugunya okwava mu ffamire ya Isaac Akamutuha eyali yawasa Judith n'amuteeka awaka, wabula Isaac\nn'agenda Abu Dhabi ku kyeyo.\nAba ffamire ya Isaac kyabakuba wala nga bakitegedde nti Judith gwe baaleka mu maka n'abaana babiri era nga Isaac yali amuweereza n'ensimbi z'okulabirira awaka, ate asazeewo okufumbirwa Omwawule.\nBaagezaako okwekubira enduulu mu kkanisa ne poliisi kyokka ne bategeezebwa nti tebasobola kuyambibwa kubanga obufumbo bwa Judith ne Isaac tebwali butongole era nga tebumanyiddwa mu mateeka.\nEkkanisa e Kabale nayo yali yeetemyemu olwa Rev. Christopher okuwasa Judith nga waakayita myezi mukaaga gyokka nga Christopher afiiriddwa mukazi we eyalwala kookolo.\nObwangu obwakozesebwa bwali ng'obukakasa ebyali byogerwa nti omwawule yalina enkolagana eyeenjawulo ne Judith nga ssinga tekyali bwe kityo emyezi omukaaga\negyali gyakayitawo nga Christopher afi iriddwa mukazi we gyali mitono eri Christopher okukungubaga n'afuna n'embavu ezifuna omukazi omulala n'asobola n'okutegekeramu embaga.\nObunkenke bwali bwa maanyi ku mbaga ya Judith ng'agattibwa n'Omwawule era nti Judith yayitanga abaserikale ne bajja mu kifo abagole we baali batudde n'abaweera awo ebiragiro okunyweza ebyokwerinda.\nAbaana ababiri Judith be yali alina mu kiseera ekyo yava nabo mu nnyumba ya Isaac n'agenda nabo mu bufumbo ewa Rev. Christopher. Olwo Rev. Christopher yali asula mu nnyumba ya yunivasite y'Obukulisitaayo eya Bishop Burham e Kabale.\nYunivasite eno eri wansi wa yunivasite y'Obukulistaayo e Mukono (UCC) era obutabanguko mu maka ga Judith n'Omwawule bwe bweyongera, abakulira yunivaasite ne basalawo obutazza buggya kontulakiti y'Omwawule ey'okusomesa era ne bamuggya ne mu nnyumba ya yunivasite, n'apangisa ennyumba e Rwakaraba mu Kabale mwe yagenda ne Judith.\n"Olumu Omwawule yalwana ne Judith ne bafuluma ennyumba nga bakubagana ne kisasamaza yunivasite yonna we baali basula era abaddukanya yunivasite kwe baasinziira okubagoba mu nnyumba n'omulimu ne gufa olw'obutabanguko mu maka." Omu ku bazze bagoberera ensonga eno bwe yategeezezza Bukedde.\nWakati mu bizibu ebyo, Judith n'amatiza bba (Omwawule) batandike bbizinensi ya ffamire era ne bakola edduuka ly'engoye e Mbarara era omukazi n'ava e Kabale n'agenda e Mbarara okuddukanya bizinensi n'apangisa n'ennyumba mwe yasulanga.\nOluvannyuma Judith yafuna olubuto, kyokka bba n'alubuusabuusa kubanga ekiseera we yalufunira, enkwatagana yali ntono wakati waabwe nga n'ensonga z'ekisenge zaacankalana.\nObukuubagano bweyongera nga Judith amaze okuzaala era omukazi n'asalawo n'okutwala omusango mu kkooti e Mbarara ng'asaba okugattululwa ne Rev. Christopher.\nE Mbarara, edduuka lya Judith lyasooka kuba ku City Light Arcade ku Makhansigh Street kyokka Judith n'alizza ku New Amazon ekiri ku Mbarara High Street. Edduuka lyali ku mwaliiro gw'okubiri ku Amazon, ekisenge 11 (L2-11).\nWano yaswalizaawo omwawule nakamala ng'anywa omwenge n'okusula mu ndongo. Abakolera ku kizimbe kino baalina ekibiina mwe batereka 100,000/- buli wiiki kyokka Judith yalina emigabo esatu ng'atereka 300,000/- buli wiiki.\nOmuggalo gwa Covid 19, bwe gwawedde, Omwawule yazze n'emmotoka n'atikka ebintu mu dduuka n'abitwala. Okuva olwo Judith kigambibwa nti yasengukidde Ntebe. Ng'ali e Mbarara yali asula Katete ward, Nyamitanga.\nJUDITH ATWALA ENSONGA EWA SSAABALABIRIZI KAZIMBA\nChristopher bwe yayawukanye ne Judith, omuliro Judith kwe kuguzza ewa Ntagali ng'akimussaako nti ebizibu byonna by'alimu byatandikira ku mwana gwe yamuzaalamu era n'atandika okussaawo obukwakkulizo obw'enjawulo era n'amaliriza ng'ensonga azitutte mu ofiisi ya Ssaabalabirizi Kazimba e Namirembe.\nKigambibwa nti ensonga yazitwalayo mwaka guwedde era bamaze emyezi nga mukaaga nga bazuuzumba nazo okutuusa lwe kyasaliddwaawo Ntagali agaanibwe okukola emikolo gy'Ekkanisa.\nEggulo waabadde wategekeddwaawo olukiiko lw'Abalabirizi okwogera ku nsonga zino.\nWabula lwasaziddwaamu oluvannyuma lw'okutegeezebwa nti Kazimba teyasobodde kukomawo mu budde okuva mu Bulabirizi bw'e Kigezi gye yabadde agenze ku mikolo egyabaddewo ku Lwokubiri.\nJudith alina emisango mu kkooti okuli egyekuusa ku basajja abalala era byonna tugenda kubikutuusaako.\nOmututumufu waffe tukuleetedde Ronald Mayinja bw'azze atagala mu bibiina\nMinisitule egumizza ku bayizi abaakwatiddwa Corona\nSheikh Haruna Rashid Kasangaki asimattuse abazigu b'emmundu


Bukedde Online - Kasirye Ggwanga akubye loole amasasi\nKkooti eragidde Gavumenti okuleeta obujulizi...\nMAJ. Gen. Kasirye Ggwanga yayimirizza loole etisse kalitunsi ddereeva waayo n’agaana. Yaggyeeyo emmundu n’akuba emipiira amasasi mu kye yayise olutalo lwe yalangirira ku basaanyawo ebibira. “Leero nkubye loole. Anaddayo okusaagira ku bibira byaffe nja kumukuba ku nnyama”, bwe yategeezezza mu bukambwe nga tasalikako musale.\nEggulo yayogedde ne Bukedde n’awera: Nze ndi munnamagye omutendeke, eyasoma era alwanirira ebibira obutasaanawo. Ndi taata w’abantu b’e Mityana n’e Mubende. Nja kukuba ku nnyama abasajja abagoba abantu baffe mu bibira ne babiteekamu abantu baabwe okussaanyaawo.\n“Nga nkyalina emmundu yange sijja kukkiriza bantu bataazaalibwa Mubende na Mityana kutema bibira byaffe ne basimbamu kalittunsi ne payini ate emiti nagyo ne bagitunda nga mito. “Oyinza okukikkiriza nti abaasaanyawo ebibira baasooka kubigobamu bantu baffe abanaku abanoonya ekyokulya.\nOlwo abagwira ne bava eyo ne beeguza buli yiika 35,000/- zokka. Baatema emiti gyaffe emiwangaazi ate mu kifo ky’okukola ebitugasa ne basimbawo kalittunsi. Buli eyasimba emiti eby’okugitema abyerabire.\nMugireke gibeerewo kubanga mwasangawo emiti ne mugitema,” bwe yagambye mu busungu. Yabadde ayogera ku byabaddewo ku Lwomukaaga bwe yakubye amasasi loole eyabadde etisse emiti gya kalittunsi e Kajogi mu Ggombolola y’e Maanyi e Mityana. Ggwanga amaze wiiki bbiri ng’agumbye mu bibira mu ggombolola y’e Maanyi gy’alina amaka ge yatuuma ‘Camp Davis’. Abadde aliimisa abantu abaaweebwa liizi ku ttaka ly’ebibira ne batandika okusala emiti nga bwe bagitunda e Kampala.\nAbadde avuga emmotoka okuli ekizindaalo ng’alabula abantu obutaddamu kusaalimbirira mu bibira by’e Busujju n’okutemayo omuti kagubeere luti lwa kwokya nnyama. Agamba nti ebibira byali bya Gavumenti ne bagobayo abantu bonna abaali beesenzaayo. Kyokka bwe baavaayo, ettaka baaliguza bantu ku liizi abeefunyiridde okusanyaawo obutonde bw’ensi.\nYagambye nti abagagga abaagula ebibira balina ettima kubanga baatema emiti gyonna emiwangaazi ne bagitunda. Baasimbawo kalittunsi ne payini n’emirala egikaza ettaka ne kye yayise okutaataaganya obutonde bw’ensi kubanga banoonya ssente.Ettaka lino liri mu ggombolola ey’e Maanyi ne Banadda awali ebibira Kassa ne Bulonda ab’ekitongole ky’ebibira mwe baagoba abantu.\nENGERI GYE YAKUBYE LOOLE\nKu Lwomukaaga, loole Isuzu UAW 232K ‘Box Body’ yagenze n’etikka emiti. Mu kiseera kino, Kasirye Ggwanga yabadde walako kyokka ne wabaawo abamubuulira nti waliwo abatisse emiti era bafulumye ekibira bagitwala Kampala. Yavuze emmotoka ye ku misinde n’asanga loole e Kajogi mu ggombolola y’e Maanyi. Omu ku batuuze abaabaddewo ayitibwa Sam Mukiga yagambye nti, ku loole waggulu kwabaddeko abavubuka abaabadde bagenda baleekaana n’okuwemula.\nMukiga agamba nti Ggwanga yavuze mmotoka ye n’abayitako n’abayimiriza kyokka ne bagaana. Yavuze n’addamu okubayitako n’abakiika emmotoka mu maaso. Loole bwe yayimiridde, Ggwanga n’afuluma emmotoka ye n’emmundu ya AK47 n’akuba mmotoka ebyasi mu mipiira. Abavubuka abaabadde baleekaana ne ddereeva baavudde ku loole na beeyokya ensiko.\nNTEREEZA BUTONDEBWANSI – KASIRYE GGWANGA Ggwanga yategeezezza Bukedde nti abo abazannya bakimanye nti ebitundu by’eggwanga ebisinga mu kiseera kino enzizi zaakalira lwa kutema bibira kati amazzi abaana n’abakyala bagakima ku nnyanja ekintu ekikaluubiriza obulamu bwabwe.\n“Ndayira aga Katonda mu Ggulu siyinza kukkiriza bantu kuva eyo kusaanyawo bibira byaffe ne ntunula butunuzi. Bannaffe abo mbalabula okukimanya nti eno Buganda tebalina kugifuula kizannyiro”, bwe yalabudde. N’agattako: ayagala agende ampawaabire mu mbuga. Ku 35,000/- ze bagula buli yiika kwe batemera emiti gyaffe egibaddewo emyaka 50 n’okusoba? Bwe batemawo emiti gy’obuwangaazi ne basimbamu kalittunsi ayonoona ettaka? Abakozi abakola mu kalittunsi nabo bajja nabo.\nOlwo abaana baffe bakolewa? Amakubo nago baleeta biroole ne bigonoona, ffe ne tusigala nga tetulina kye tufunyeemu.Yagasseeko nti: ayagala okumanya bwe nfaanana ajje ewange e Nkene gye nkubye enkambi e Mityana, ajja kukakasa Kasirye Ggwanga y’ani. Mukomye ejjoogo.\nOmwogezi wa UPDF, Brig. Richard Karemire yagambye nti, Ggwanga yawummula amagye nga July 4, 2018. Bw’azza omusango kati poliisi y’evunaanyizibwa okumukangavvula. Polisi y’e Mityana yagaanyi okuyingira mu nsonga zino. Loole eyakubiddwa emipiira yasuzeewo n’esiibawo ku Ssande kyokka ekiro bannyiniyo baataddeko emipiira ne bagitwala ne kalittunsi.\nOmwogezi wa poliisi mu bitundu bya Wamala, Norbert Ochom yagambye nti, nnanyini mmotoka teyaloopye musango gwonna ku poliisi. Yagambye nti poliisi y’e Maanyi eri kumpi nnyo n’ekifo Ggwanga we yakubidde loole amasasi.Teyawaabye ate ne bannannyini mmotoka nabo tebaatutte nsonga zino ku poliisi.\nAtwala ebyokwerinda e Kajogi, Martin Kalegga yagambye nti byonna ebyabaddewo byamubuuliddwa batuuze tewali yagenze ku LC kugiroopera.Akulira ebyebibira e Mityana, Moses Kirya yagambye nti nabo baabadde baakamanya bagenda kunoonyereza. Bino we bijjidde nga Ggwanga mu January 2019, yakuba amasasi emipiira gy’emmotoka y’omuyimbi Catherine Kusasira.\nMmotoka ye yali esimbye okumpi ne Makindye Guest House. Okumpi awo waaliwo abaana ba Ggwanga abaali bagula ebintu. Abayambi ba Kusasira baali batumbudde omuziki ogwali gusaanikidde ekyalo. Kigambibwa nti abaana ba Ggwanga baasaba abaali mu mmotoka bakendeeze ku myuziki ne beerema.\nAbaana baakubira kitaabwe essimu n’ajja n’alagira abaali mu mmotoka okukendeeza ku bidongo ne bagaana. Kwe kusaba omukuumi we emmundu n’akuba emmotoka emipiira n’avuga n’agenda.\nAmyuka omwogezi wa poliisi mu Kampala n’emiriraano Luke Owoyesigyire yagambye nti, Kusasira yagaana okukola sitatimenti olwo poliisi n’ebivaako kubanga tebayinza kuyita Ggwanga kukola sitatimenti nga tewali amuvunaana. Yagaseeko nti fayiro ekyali nzigule\nMuzeeyi alumirizza omugagga Ntaganda mu kakiiko k’ettaka\nLoole bagiweesezza engassi ya bukadde 500


Muziyizenga Omulyolyomi naye Anaabaddukanga (Yakobo 4:7) | Kwagala kwa Katonda\nMuziyizenga Omulyolyomi n’Enkwe Ze Zonna\n“Muziyizenga Omulyolyomi naye anaabaddukanga.”—YAKOBO 4:7.\n1, 2. Baani abasanyuka ennyo ku mukolo gw’okubatizibwa?\nBW’OBA omaze emyaka mingi ng’oweereza Yakuwa, oyinza okuba ng’owulidde emboozi nnyingi ezikwata ku kubatizibwa mu nkuŋŋaana zaffe ennene. Kyokka ka gibe mirundi emeka gy’obadde ku nkuŋŋaana ezo, okwatibwako nnyo buli lw’owulira omwogezi ng’asaba abo ababa bagenda okubatizibwa okuyimirira babeeko ebibuuzo bye baddamu. Mu kiseera ekyo, abaliwo booleka essanyu lyabwe nga bakuba mu ngalo. Ebiyengeyenge biyinza okukujja mu maaso bw’olaba abantu abalala abasazeewo okudda ku ludda lwa Yakuwa. Nga tuba basanyufu nnyo mu biseera ng’ebyo!\n2 Ffe tulaba ababatizibwa batono nnyo buli mwaka, naye bo bamalayika balaba ababatizibwa bangi nnyo. Oyinza okuteebereza ‘essanyu eriba mu ggulu’ bwe balaba abantu nkumi na nkumi okwetooloola ensi yonna nga beeyunga ku kibiina kya Yakuwa, buli wiiki? (Lukka 15:7, 10) Awatali kubuusabuusa, bamalayika basanyuka nnyo bwe balaba okweyongerayongera kuno!—Kaggayi 2:7.\nOMULYOLYOMI “ATAMBULATAMBULA NG’EMPOLOGOMA EWULUGUMA”\n3. Lwaki Sitaani atambulatambula “ng’empologoma ewuluguma,” era kiki ky’ayagala okukola?\n3 Kyokka, waliwo ebitonde eby’omwoyo ebitasanyukira abo ababatizibwa. Kinyiiza nnyo Sitaani ne badayimooni okulaba abantu nkumi na nkumi nga beeyawula ku nsi eno embi. Kiri kityo kubanga Sitaani yagamba nti tewali muntu aweereza Yakuwa olw’okuba amwagalira ddala, era nti tewali asobola kusigala nga mwesigwa ng’ayolekaganye n’okugezesebwa okw’amaanyi. (Soma Yobu 2:4, 5.) Buli lwe wabaawo asalawo okwewaayo eri Yakuwa, kiba kiraga nti Sitaani bye yayogera bya bulimba. Ekyo Sitaani kimuyisa bubi nnyo! N’olwekyo tekyewuunyisa nti “atambulatambula ng’empologoma ewuluguma, ng’anoonya gw’anaalya”! (1 Peetero 5:8) “Empologoma” eno eyagala okutulya mu by’omwoyo, enkolagana yaffe ne Katonda enafuwe oba tumuviireko ddala.—Zabbuli 7:1, 2; 2 Timoseewo 3:12.\nBuli lwe wabaawo ayeewaayo eri Yakuwa n’abatizibwa, kiba kiraga nti Sitaani bye yayogera bya bulimba\n4, 5. (a) Waayo ensonga bbiri lwaki Sitaani tajja kusobola kulya bantu ba Yakuwa bonna? (b) Omukristaayo ow’amazima ayinza kuba mukakafu ku ki?\n4 Wadde nga twolekaganye n’omulabe oyo omukambwe ennyo, tetusaanidde kutya. Lwaki? Waliwo ensonga bbiri lwaki tuli bakakafu nti ‘empologoma eyo ewuluguma’ tesobola kulya baweereza ba Katonda bonna n’ebamalawo. Esooka, Yakuwa yalagula nti “ekibiina ekinene” eky’Abakristaayo ab’amazima bajja kuwonawo mu “kibonyoobonyo ekinene” ekijja. (Okubikkulirwa 7:9, 14) Ekigambo kya Katonda tekisobola kulemwa kutuukirira. Sitaani naye ateekwa okuba ng’akimanyi nti tajja kusobola kusuula bantu ba Katonda bonna.\n5 Ey’okubiri yeeyolekera mu bigambo ebyayogerwa omu ku baweereza ba Katonda abeesigwa ab’edda. Nnabbi Azaliya yagamba Kabaka Asa nti: “Yakuwa ali nammwe singa nammwe muba naye.” (2 Ebyomumirembe 15:2; soma 1 Abakkolinso 10:13.) Ebyokulabirako bingi mu Byawandiikibwa biraga nti mu biseera eby’edda, Sitaani yalemererwa okulya abaweereza ba Katonda abaalinanga enkolagana ey’oku lusegere ne Katonda. (Abebbulaniya 11:4-40) Leero, Omukristaayo alina enkolagana ey’oku lusegere ne Katonda asobola okuziyiza Omulyolyomi era n’amuwangula. Mu butuufu, Ekigambo kya Katonda kigamba nti: “Muziyizenga Omulyolyomi naye anaabaddukanga.”—Yakobo 4:7.\n‘TUMEGGANA N’EMYOYO EMIBI’\n6. Sitaani alwanyisa atya Abakristaayo kinnoomu?\n6 Olutalo Sitaani lw’alwana n’abantu ba Yakuwa bonna awamu tayinza kuluwangula, naye asobola okutuwangula kinnoomu singa tulekera awo okubeera obulindaala. Sitaani akimanyi nti asobola okutuwangula singa anafuya enkolagana gye tulina ne Yakuwa. Kino Sitaani akikola atya? Ng’ayongera amaanyi mu bulumbaganyi bw’akola ku bantu ba Katonda, ng’atulumba kinnoomu, era ng’atulumba mu ngeri enneekusifu. Ka twekenneenye engeri zino Sitaani z’asinga okukozesa.\n7. Lwaki Sitaani ayongedde amaanyi mu bulumbaganyi bwakola ku bantu ba Katonda?\n7 Ng’ayongera amaanyi mu bulumbaganyi bw’akola ku bantu ba Katonda. Omutume Yokaana yagamba nti: “Ensi yonna eri mu buyinza bw’omubi.” (1 Yokaana 5:19) Abakristaayo bonna ab’amazima basaanidde okussaayo ennyo omwoyo ku bigambo ebyo. Okuva bwe kiri nti Sitaani amaze okuwangula ensi yonna ey’abantu abatatya Katonda, kati ayongedde amaanyi mu bulumbaganyi bwakola ku bantu ba Yakuwa. (Mikka 4:1; Yokaana 15:19; Okubikkulirwa 12:12, 17) Alina obusungu bungi nnyo kubanga akimanyi nti ekiseera kye kiyimpawadde. N’olwekyo, akola kyonna ekisoboka okulaba nti asaanyaawo enkolagana gye tulina ne Katonda.\n8. Kiki omutume Pawulo ky’ategeeza bw’agamba nti ‘tumeggana’ n’emyoyo emibi?\n8 Ameggana naffe kinnoomu. Omutume Pawulo yagamba Bakristaayo banne nti: ‘Tumeggana n’emyoyo emibi egiri mu bifo eby’omu ggulu.’ (Abeefeso 6:12) Lwaki Pawulo yakozesa ekigambo “okumeggana”? Kubanga kiwa amakulu ag’okwambalagana n’omuntu. N’olwekyo, omutume Pawulo yakozesa ekigambo ekyo okulaga nti buli omu ku ffe alwana n’emyoyo emibi. Ka tube nga tuli mu nsi gye bakkiririza ennyo mu myoyo emibi oba nedda, tetulina kukyerabira nti bwe twewaayo eri Yakuwa twatandika okumeggana n’emyoyo emibi mu ngeri ey’akabonero. N’olwekyo tekyewuunyisa nti Pawulo yalaba nga kyetaagisa okukubiriza Abakristaayo ab’omu Efeso emirundi esatu ‘okuba abanywevu’!—Abeefeso 6:11, 13, 14.\n9. (a) Lwaki Sitaani ne badayimooni bakozesa “enkwe” ezitali zimu? (b) Lwaki Sitaani agezaako okwonoona ebirowoozo byaffe, era tuyinza tutya okumuziyiza? (Laba akasanduuko ku lupapula 192-3.) (c) Lukwe ki Sitaani lw’akozesa lwe tugenda okwekenneenya?\n9 Akozesa obukoddyo obwekusifu. Pawulo akubiriza Abakristaayo okuba abanywevu nga baziyiza “enkwe” za Sitaani. (Abeefeso 6:11) Weetegereze nti Pawulo akozesezza ekigambo “enkwe” so si olukwe. Ekyo kiraga nti emyoyo emibi gikozesa enkwe nnyingi nnyo. Abaweereza ba Katonda abamu abasigala nga banywevu nga boolekaganye n’ekigezo ekimu, batendewererwa nga boolekaganye n’ekigezo ekiralala. Bwe kityo, Omulyolyomi ne badayimooni beetegereza engeri buli omu ku ffe gye yeeyisaamu ne bamanya obunafu bwe we buli. Bwe bamala okubumanya, bakozesa obunafu obwo okutulumba. Kyokka, ekirungi kiri nti tusobola okumanya enkwe Omulyolyomi z’akozesa, kubanga zirambikiddwa bulungi mu Bayibuli. (2 Abakkolinso 2:11) Ku ntandikwa y’akatabo kano, twayogera ku nkwe ze, gamba ng’okuluubirira eby’obugagga, emikwano emibi, n’obwenzi. Kati ka twekenneenye olukwe olulala Sitaani lw’akozesa—eby’obusamize.\nOKWENYIGIRA MU BY’OBUSAMIZE KUBA KULYAMU KATONDA LUKWE\n10. (a) Eby’obusamize kye ki? (b) Yakuwa atwala atya eby’obusamize, ate ggwe obitwala otya?\n10 Omuntu bwe yeenyigira mu by’obusamize, aba akolagana butereevu n’emyoyo emibi. Eby’obusamize bizingiramu, obufumu, obuganga, obulogo, n’okwogera n’abafu. Nga bwe tukimanyi obulungi, Yakuwa atwala eby’obusamize ‘ng’ekintu eky’omuzizo.’ (Ekyamateeka 18:10-12; Okubikkulirwa 21:8) Okuva bwe kiri nti naffe tulina ‘okukyawa ekibi,’ tetulina kuba na nkolagana yonna n’emyoyo emibi. (Abaruumi 12:9) Bwe tukikola, tuba tulidde olukwe mu Kitaffe ow’omu ggulu Yakuwa!\n11. Lwaki Sitaani aba atuuse ku buwanguzi bwa maanyi nnyo bw’atuleetera okwenyigira mu by’obusamize? Waayo ekyokulabirako.\n11 Kyokka, olw’okuba Sitaani akimanyi nti bwe twenyigira mu by’obusamize tuba tuliddemu Yakuwa olukwe, mumalirivu okuleetera abamu ku ffe okubyenyigiramu. Buli Sitaani lw’aleetera Omukristaayo okwenyigira mu by’obusamize, aba atuuse ku buwanguzi bw’amaanyi nnyo. Lwaki? Lowooza ku kino: Singa omujaasi asendebwasendebwa okulya mu ggye lye olukwe era n’alyabulira n’ayingira mu ggye ly’omulabe, omuduumizi w’eggye ly’ayingiddemu asanyuka nnyo. Omuduumizi oyo asobola n’okwolesa omujaasi ono mu lujjudde ng’omuntu bw’ayolesa ekikopo ky’awangudde, asobole okufeebya omuduumizi w’eggye omujaasi ono ly’avuddemu. Mu ngeri y’emu, singa Omukristaayo yeenyigira mu by’obusamize, aba asazeewo okwabulira Yakuwa mu bugenderevu era bw’atyo n’aba nga yeetadde wansi w’obuyinza bwa Sitaani. Fumiitiriza ku ssanyu Sitaani ly’aba nalyo ng’ayolesa oyo abadde Omukristaayo ng’ekikopo ky’awangudde! Ddala waliwo n’omu ku ffe eyandyagadde okuleetera Omulyolyomi okutuuka ku buwanguzi ng’obwo? Nedda! Tetuli ba nkwe.\n12. Nkola ki Sitaani gye yeeyambisa okusobola okukyusa endowooza gye tulina ku by’obusamize?\n12 Bwe tukyawa eby’obusamize, Sitaani tajja kusobola kutuleetera kubyenyigiramu. N’olwekyo agezaako okukyusa endowooza yaffe. Ekyo akikola atya? Akola butaweera okulaba nti aleetera Abakristaayo okulowooza nti, ‘ekirungi kibi, n’ekibi kirungi.’ (Isaaya 5:20) Okusobola okukola ekyo, Sitaani yeeyambisa enkola gy’amaze ebbanga eddene ng’akozesa—atuleetera okubuusabuusa.\n13. Sitaani akozesezza atya enkola ey’okuleetera abaweereza ba Katonda okubuusabuusa?\n13 Weetegereze engeri Sitaani gye yeeyambisaamu enkola eyo mu biseera ebyayita. Mu Edeni yabuuza Kaawa nti: “Ddala Katonda yagamba nti temulyanga ku miti gyonna egy’omu lusuku?” Mu kiseera kya Yobu, nga bamalayika bali mu lukuŋŋaana mu ggulu, Sitaani yabuuza nti: “Yobu atiira bwereere Katonda?” Ate ku ntandikwa y’obuweereza bwa Yesu obw’oku nsi, Sitaani yasoomooza Kristo ng’amugamba nti: “Bw’oba ng’oli mwana wa Katonda, gamba amayinja gano gafuuke emmere.” Kiteeberezeemu—Sitaani yatuuka n’okufeebya ebigambo Yakuwa kennyini bye yali ayogedde wiiki nga mukaaga emabega nti: “Ono ye Mwana wange omwagalwa gwe nsiima.”—Olubereberye 3:1; Yobu 1:9; Matayo 3:17; 4:3.\n14. (a) Kubuusabuusa ki Sitaani kw’ayagala tube nakwo ku by’obusamize? (b) Kiki kye tugenda okwekenneenya?\n14 Leero Sitaani akozesa enkola y’emu ng’ayagala tutandike okubuusabuusa obanga ddala eby’obusamize bibi. Eky’ennaku, aleetedde Abakristaayo abamu okutandika okubuusabuusa obanga ddala eby’obusamize ebimu bibi nnyo. (2 Abakkolinso 11:3) Tuyinza tutya okuyamba abalinga abo okutereeza endowooza yaabwe? Tuyinza kukola ki okulaba nti enkwe za Sitaani tezitutwaliriza? Okusobola okuddamu ebibuuzo ebyo, ka twetegereze engeri bbiri Sitaani zaakozesezza okuleetera abantu okwenyigira mu by’obusamize—Eby’okwesanyusaamu n’obujjanjabi.\nAKOZESA EBINTU BYE TWAGALA NE BYE TWETAAGA\n15. (a) Bangi mu nsi ezaakulaakulana edda batwala batya eby’obusamize? (b) Endowooza ensi gy’erina ku by’obusamize ekoze ki ku Bakristaayo abamu?\n15 Nnaddala mu nsi ezaakulaakulana edda, obulaguzi, obulogo n’engeri endala ez’obusamize byeyongedde okutwalibwa ng’ebintu ebitali bibi. Mu firimu ezimu ku programu za ttivi, ne mu mizannyo gy’oku kompyuta, ebikolwa eby’obusamize bitwalibwa ng’ebintu ebisanyusa obusanyusa, ebyoleka amagezi, era ebitaliimu kabi konna. Firimu ezimu n’ebitabo ebirimu eby’obusamize bicaase nnyo mu nsi ne kiba nti ababinyumirwa batuuse n’okwekolamu ebibiina. Awatali kubuusabuusa, badayimooni basobodde okuleetera abantu okutwala eby’obusamize ng’ekintu ekitali kya kabi. Kino kirina kye kikoze ku Bakristaayo? Kikyusizza endowooza y’Abakristaayo abamu. Mu ngeri ki? Okuwaayo ekyokulabirako, oluvannyuma lw’Omukristaayo omu okulaba firimu eyalimu eby’obusamize, yagamba nti, “Nnalaba firimu naye seenyigira mu bya busamize.” Lwaki endowooza ng’eyo ya kabi?\n16. Lwaki kya kabi okwenyigira mu by’okwesanyusaamu ebirimu eby’obusamize?\n16 Wadde nga waliwo enjawulo wakati w’okulaba eby’obusamize n’okubyenyigiramu, tekitegeeza nti okulaba eby’obusamize si kya kabi. Lwaki? Lowooza ku kino: Ekigambo kya Katonda kiraga nti Sitaani ne badayimooni tebalina busobozi bwa kutegeera bye tulowooza. * N’olwekyo, nga bwe kyayogeddwako emabega, okusobola okumanya kye tulowooza era n’okutegeera obunafu obw’eby’omwoyo bwe tulina, emyoyo emibi gyetegereza bye tukola—nga mw’otwalidde eby’okwesanyusaamu bye tulondawo. Enneeyisa y’Omukristaayo bw’eraga nti anyumirwa nnyo firimu oba ebitabo ebirimu obufumu, obulogo, okusamira n’ebikolwa ebirala eby’obusamize, badayimooni bakitegeera era kibalaga obunafu bwe we buli. N’ekivaamu, badayimooni basobola okwongera amaanyi mu kumeggana n’Omukristaayo oyo nga beeyambisa obunafu obwo bw’aba abalaze, okutuusiza ddala lwe bamumegga wansi n’enkoona n’enywa. Mu butuufu, abamu abaatandika okulaba, okusoma, n’okuwuliriza ebintu ebirimu eby’obusamize nga beesanyusaamu, oluvannyuma baabyenyigiriramu.—Soma Abaggalatiya 6:7.\nSaba Yakuwa akuyambe mu biseera eby’obulwadde\n17. Lukwe ki Sitaani lw’ayinza okukozesa ku balwadde?\n17 Sitaani takoma ku kukozesa bya kwesanyusaamu byokka naye era akozesa n’eby’obujjanjabi. Mu ngeri ki? Omukristaayo ayinza okwennyamira ennyo bw’alaba nga yeeyongera bweyongezi kuba bubi wadde ng’afubye nnyo okwejjanjabisa. (Makko 5:25, 26) Ekyo kiyinza okuwa Sitaani ne badayimooni akakisa okukozesa embeera eyo. Badayimooni bayinza okusendasenda omulwadde okukozesa obujjanjabi obuzingiramu ‘eby’obulogo’ oba eby’obusamize. (Isaaya 1:13) Singa olukwe lwa badayimooni olwo luyitamu, kiyinza okunafuya enkolagana omulwadde oyo gy’alina ne Katonda. Mu ngeri ki?\n18. Nkola ki ez’obujjanjabi Omukristaayo z’asaanidde okugaana, era lwaki?\n18 Yakuwa yalabula Abayisirayiri abaali basazeewo okukola ‘eby’obulogo’ nti: “Bwe mwanjuluza engalo zammwe, mbakweka amaaso gange, wadde nga musaba essaala nnyingi, siziwuliriza.” (Isaaya 1:15) Kya lwatu, bulijjo twagala okwewala ekintu kyonna ekiyinza okuziyiza okusaba kwaffe okutuuka eri Yakuwa oba ekiyinza okuviirako Yakuwa obutatuyamba—naddala nga tuli balwadde. (Zabbuli 41:3) N’olwekyo singa wabaawo ekiraga nti enkola ekozesebwa okuzuula ekituluma oba okutujjanjaba erina akakwate n’eby’obusamize, Omukristaayo ow’amazima asaanidde okugigaana. * (Matayo 6:13) Bw’anaagigaana, ajja kuba mukakafu nti Yakuwa ajja kumuyamba.—Laba akasanduuko “ Ddala Bino Bya Busamize?” ku lupapula 194.\nDDALA BINO BYA BUSAMIZE?\nOmusingi: “Ebikolwa by’omubiri bya lwatu, era bye bino, . . . eby’obusamize, . . . okweyawulamu, okwekutulamu obubiina . . . abakola ebiri ng’ebyo tebalisikira Bwakabaka bwa Katonda.”—Abaggalatiya 5:19-21.\nWaliwo akalombolombo konna ke ngoberera akalina akakwate n’eddiini ez’obulimba?—2 Abakkolinso 6:16, 17.\nWaliwo ekintu kyonna kye nkozesa ekikwatagana obutereevu n’eby’obusamize?—Ebikolwa 19:19.\nWaliwo obujjanjabi bwonna bwe nkozesa obulina akakwate n’eby’obusamize?—Eby’Abaleevi 19:26.\nWEEWALE OKWOGERA KU BINTU BADAYIMOONI BYE BAKOLA\n19. (a) Kiki Omulyolyomi ky’aleetedde abantu okukkiriza ku maanyi ge? (b) Biki Abakristaayo ab’amazima bye basaanidde okwewala okubuulira abalala?\n19 Wadde ng’abantu bangi mu nsi ezaakulaakulana edda tebakitwala nti Sitaani alina amaanyi mangi era nti wa bulabe, ekyo si bwe kiri mu bitundu ebirala eby’ensi. Mu bitundu ebyo, Sitaani aleetedde abantu okukkiriza nti alina amaanyi mangi nnyo. Ekyo kireetedde abamu okutya ennyo badayimooni. Abantu baagala nnyo okwogera ku bintu badayimooni bye bakola era bangi banyumirwa okubiwuliriza. Naffe twandiwuliriza era ne tubuulira abalala ebintu ng’ebyo? Nedda. Waliwo ensonga bbiri enkulu lwaki abaweereza ba Katonda ow’amazima bandyewaze okukola bwe batyo.\n20. Omuntu asobola atya okubunyisa ppokopoko wa Sitaani mu butali bugenderevu?\n20 Ensonga esooka, omuntu bw’abunyisa ebyo ebyogerwa ku bintu badayimooni bye bakola, aba ayamba Sitaani okutuukiriza ebigendererwa bye. Atya? Ekigambo kya Katonda kiraga nti Sitaani asobola okukola eby’amagero, naye era kirabula nti akozesa ‘obubonero obw’obulimba n’obulimba.’ (2 Abassessalonika 2:9, 10) Okuva bwe kiri nti Sitaani mulimba nnyo, amanyi engeri y’okubuzaabuzaamu abo abettanira eby’obusamize era n’okubaleetera okukkiriza ebintu ebitali bituufu. Abantu ng’abo bayinza okukikkiririza ddala nti baalaba era ne bawulira ebintu ebimu ebikwataganyizibwa ne badayimooni era bayinza n’okubyogerako ng’ebyaliwo ddala. Abamu bayinza n’okusavuwaza nga boogera ku bintu ng’ebyo. Singa Omukristaayo abunyisa ebintu ng’ebyo, ajja kuba akola Omulyolyomi, “kitaawe w’obulimba,” ky’ayagala. Ajja kuba abunyisa ppokopoko wa Sitaani.—Yokaana 8:44; 2 Timoseewo 2:16.\n21. Okusingira ddala emboozi zaffe zandibadde zikwata ku ki?\n21 Eyokubiri, ne bwe kiba nti mu biseera eby’emabega Omukristaayo yalina akakwate n’emyoyo emibi, yandyewaze okubinyumiza bakkiriza banne buli kiseera. Lwaki? Tukubirizibwa nti: ‘Mwekalirize Yesu, Omubaka Omukulu era Omutuukiriza w’okukkiriza kwaffe.’ (Abebbulaniya 12:2) Mazima ddala, ebirowoozo byaffe tusaanidde kubissa ku Kristo, so si ku Sitaani. Yesu bwe yali ku nsi, teyanyumiza bayigirizwa be ebyo ebikwata ku myoyo emibi, wadde nga yali asobola okwogera ku bintu bingi ebikwata ku ebyo Sitaani bye yali asobola okukola n’ebyo bye yali tasobola kukola. Wabula, Yesu essira yalissa ku mawulire amalungi ag’Obwakabaka. N’olwekyo, twandikopye Yesu n’abatume, nga tunyumya ku “bintu bya Katonda eby’ekitalo.”—Ebikolwa 2:11; Lukka 8:1; Abaruumi 1:11, 12.\n22. Kiki kye tuyinza okukola okwongera ku “ssanyu eribeera mu ggulu”?\n22 Kyo kituufu nti Sitaani akozesa ebintu ebitali bimu, nga mw’otwalidde n’eby’obusamize, okugezaako okwonoona enkolagana yaffe ne Yakuwa. Kyokka, bwe tukyawa ekibi ne tunywerera ku kirungi, tetujja kuwa Mulyolyomi kakisa kutuleetera kwenyigira mu by’obusamize eby’engeri yonna. (Abeefeso 4:27) Lowooza ku “ssanyu eriba mu ggulu” bwe tweyongera okuba ‘abanywevu nga tuziyiza enkwe z’Omulyolyomi’ okutuusa lw’aliggibwawo!—Lukka 15:7; Abeefeso 6:11.\n^ lup. 16 Amannya agaweebwa Sitaani (Omuziyiza, Omuwaayiriza, Omulimba, Omukemi) tegalaga nti alina obusobozi bw’okumanya ekiri mu mitima gyaffe ne mu birowoozo byaffe. Kyokka, Yakuwa ye ayogerwako nga “akebera emitima,” ate ye Yesu ayogerwako nga ‘akebera ebirowoozo eby’omunda n’emitima.’—Engero 17:3; Okubikkulirwa 2:23.\n^ lup. 18 Okusobola okumanya ebisingawo, laba ekitundu “A Health Test for You?” ekiri mu Watchtower eya Ddesemba 15, 1994, olupapula 19-22, n’ekitundu “The Bible’s Viewpoint: Your Choice of Medical Treatment—Does It Matter?” mu Awake! eya Jjanwali 8, 2001.\nWEEKUUME ENKWE ZA SITAANI!\nSitaani, omulimba lukulwe, ‘azibye amaaso g’okutegeera ag’abatakkiriza’ okumala ebikumi n’ebikumi by’emyaka. (2 Abakkolinso 4:4) Era abadde akola butaweera okulaba ng’ayonoona ebirowoozo by’abasinza ba Katonda. Lwaki? Kubanga akimanyi nti ebyo bye tulowooza birina kinene kye bikola ku ngeri gye tweyisaamu. Akimanyi bulungi nti singa ayonoona ebirowoozo byaffe, asobola okutuleetera okwenyigira mu bikolwa ebibi.—Yakobo 1:14, 15.\nJjukira engeri Sitaani gye yalimbalimbamu Kaawa. Omutume Pawulo yagamba nti: ‘Ntidde, ng’omusota bwe gwalimbalimba Kaawa mu bukuusa bwagwo, ebirowoozo byammwe biyinza okwonoonebwa ne mukyamizibwa okuva ku Kristo.’ (2 Abakkolinso 11:3) Ng’ayitira mu musota, Sitaani yasendasenda Kaawa okukwata ekkubo eryamuleetera emitawaana egy’amaanyi. Yalina ekigendererwa eky’okwonoona ebirowoozo bye. Akakodyo ako kaakola. Olw’okuba Kaawa yawuliriza Sitaani, yatandika okwegomba ekibala kye baamugaana okulya. Ebirowoozo bye bwe byamala okwonoonebwa, yakola ekibi.—Olubereberye 3:1-6; Okubikkulirwa 12:9.\nSitaani takyukanga. Akyakozesa enkola y’emu: Asooka kwonoona birowoozo by’omuntu, n’oluvannyuma omuntu oyo n’agwa mu kibi. Sitaani abunyisa pokopoko we ng’akozesa eby’obufuzi, amadiini ag’obulimba, eby’obusuubuzi, n’eby’okwesanyusaamu eby’ensi eno. (Yokaana 14:30) Asobodde okwonoona ebirowoozo by’abantu abasinga obungi ng’akyusa endowooza zaabwe n’engeri gye balabamu ebintu. Empisa edda ezaatwalibwanga okuba embi—gamba ng’okulya ebisiyaga, omusajja n’omukazi okubeera awamu nga tebannafumbiriganwa, n’abantu okuzaala abaana nga si bafumbo, leero bitwalibwa ng’ebintu ebya bulijjo era ebisaanira. Sitaani abuzaabuzizza abantu kwenkana wa? Bayibuli egamba: “Ensi yonna eri mu buyinza bw’omubi.”—1 Yokaana 5:19.\nWadde tuli Bakristaayo, naffe Sitaani asobola okutubuzaabuza. (1 Abakkolinso 10:12) Olw’okuba akimanyi nti asigazzaayo akaseera katono, “alina obusungu bungi” era ng’okusingira ddala ayagala okukyamya abantu ba Katonda. (Okubikkulirwa 12:12) Bwe tuteegendereza, Sitaani asobola okwonoona ebirowoozo byaffe n’atuleetera okukola ekibi ng’akozesa pokopoko awamu n’abantu “abalimba.”—Tito 1:10.\nNg’ekyokulabirako, lowooza ku ndowooza ensi gy’erina ku bufumbo. Bayibuli eyigiriza nti obufumbo butukuvu era bulina kuba bwa lubeerera. (Matayo 19:5, 6, 9) Kyokka ebyo ebiba mu firimu ne mu programu za ttivi bitera okuwa ekifaananyi nti obufumbo busobola okusattululwa ekiseera kyonna. Ng’Abakristaayo, tulina okwegendereza ennyo ebirowoozo byaffe bireme okwonoonebwa pokopoko wa Sitaani, ekiyinza okutuviirako obutanywerera ku munnaffe mu bufumbo. Bwe tufuna ebizibu mu bufumbo, tuyinza okwagala okufunayo omuntu omulala gwe tubuulirako ebizibu byaffe era n’atuwa ku magezi. Omuntu oyo—oboolyawo mukozi munnaffe oba mukkiriza munnaffe—ayinza okulabika ng’afaayo ennyo ku nneewulira zaffe. Singa tweyongera okukola omukwano ogw’oku lusegere n’omuntu oyo, kiyinza okutuviirako okugwa mu kibi.\nLowooza ku kyokulabirako ekirala; omwoyo gwa kyetwala ogubutikidde ensi ya Sitaani eno. Abantu bangi ‘bakakanyavu, beegulumiza.’ (2 Timoseewo 3:4) Omwoyo ogwo bwe gusensera ebirowoozo byaffe, kiyinza okutuviirako okufuuka abajeemu. Guyinza okuleetera ow’oluganda obutayagala kubuulirirwa bakadde. (Abebbulaniya 12:5) Ate era, guyinza okuleetera mwannyinaffe okutandika okuwakanya enteekateeka ya Katonda ey’obukulembeze.—1 Abakkolinso 11:3.\nTwebaza nnyo Yakuwa olw’okutuyamba okutegeera enkwe za Sitaani. (2 Abakkolinso 2:11) Ka tubeere bamalirivu obutaganya pokopoko wa Sitaani kusensera birowoozo byaffe. Okusobola okusigala mu kwagala kwa Katonda, tulina okukuumira ‘ebirowoozo byaffe ku bintu eby’omu ggulu.’—Abakkolosaayi 3:2.\nWaliwo ebintu bisatu ebikwata ku Sitaani ebiraga nti mulabe mubi nnyo.


Bukedde Online - Loole ewabye n'erumya babiri mu buliri ekiro\nLoole ewabye n'erumya babiri mu buliri ekiro\nBad Black bamuzannyeemu firimu\nAdded 3rd August 2012\nMagulu kkumu eyingiridde enju e Makindye,nerinnya abaana 2.\nLOOLE ey’ekika kya Fuso “magulu kkumi” yayingiridde ennyumba mu Kipamba Zooni e Makindye n’erinnya abaana abaabadde mu buliri nga beebase ne baddusibwa mu ddwaaliro wakati mu miranga nga bali mu mbeera mbi.\nZaabadde ssaawa nga 4:30 ez’ekiro loole eno “magulu kkumi” n’etegulukuka n’eyingirira ennyumba mwe yasanze abaana, Hafswa Nakyeyune (9) ne Ashiraf Kisuule (12) ssaako omuvubuka Joel Kakoma gwe yakutuddekutudde amagulu gombi.\nAbaana ababiri baabadde beebase era baabasise mu matoffaali wansi kumpi n’emipiira gya loole eno.\nMaama waabwe Muky. Margaret Nakawungu yabadde alina saluuni gye yabadde agenze okulabira amawulire ga BUKEDDE TV “Agataliiko Nfuufu”, kwe kuwulira omusinde gwa loole.\nLoole yasookedde ku kayumba aka ‘kiyosiki’ n’ekayitamu n’esibira ku nnyumba. Akabenje kano kaabadde ku luguudo lw’ettaka oluyitibwa Lubega Road okumpi n’olw’e Salaama.\nEnnyumba eyakooneddwa ya Abubaker Ssentongo okumpi n’amayumba g’omugenzi Teo Munywamata.\nOmutuuze Reagan Paul Nakedde yategeezezza nti kiteeberezebwa loole eno yategulukuse yokka, kyokka waliwo abatuuze abaamuwakanyizza nga balumiriza omuvubuka omu eyabadde ali mu kugiteekako ebisaaniiko eyagiggyeko ekigingi n’etegulukuka.\nAba tulafiki Cpl. Charles Ejiet ne Masereka baatuuse awaabadde akabenje kano ng’abalumiziddwa batwaliddwa mu ddwaaliro.\nLoole ewabye n’erumya babiri mu buliri ekiro\nPoliisi ekutte aba al- Shabaab abalala\nAbaakafa mu kubwatuka kwa bbomu baweze 70\nUPDF erumbye aba al Shabaab


Bukedde Online - Emmotoka 10 ezisinze okwettanirwa mu bibanda mu 2014\nEmmotoka 10 asooka okuvuga z'oba ogula\nGavumenti ereese amateeka amapya ku bayiga...\nTUNUULIRA emmotoka ekkumi ezisinga okwettanirwa abaguzi mu bibanda bya mmotoka enkadde mu Kampala n’emiriraano.\nJoseph Obwana ng’akola ku bibanda by’emmotoka enkadde eby’enjawulo e Nakawa agamba nti wadde nga tewali mmotoka eyinza kubulwako baguzi, waliwo ezimu ezikira ku zinnaazo mu kwettanirwa nga ne mu bibanda ebimu ebinene oyinza okutuukayo ebika ebimu ne bikubula\nEzimu ku mmotoka zino zirabikanga ezikadde ennyo omuli Isuzu Elf (1988-1989) ng’ezisinga ziba zirina kusooka kukolebwa okutandika okukola ku nguudo wabula ng’abaguzi bazettanira nnyo okuzisombya omusenyu, amayinja n’ebirala.\nAbasuubuzi baagaddeToyota Elf olw’obukozi n’okunywa empola\nObwanga agamba nti Toyota Corolla 100 bakyagyettanira olw’okunywa obulungi, sso nga singa lugoye wandirowoozezza nti lwava ku lugendo.\nEkirala egula nseko, obukade 13 okutuuka ku 14. Toyota Premo Super (2000-2002) wadde eyagala okufaanana modulo za 1997 -1998 nayo bagyettanidde mu 2014. Eno egula obukadde 17.\nToyota Harrier zicaase mu 2014\nAbafunye ku ssente baguze nnyo Toyota Prado TX , egula wakati w’obukadde 35 okutuuka ku 50 okusinziira ku bibanda eby’enjawulo. Bazinze kugula za dizero.\nWilliam Busuulwa, nga musuubuzi wa mmotoka agamba nti Toyota Harrier zijjumbiddwa mu 2014 olw’okuba nsitufu ate nga ne ssente zaazo si nnyingi.\nWadde enywa ku mafuta olwa yingini zaazo okubeera ennene ng’ezimu za cc3,000 ate endala za cc2,200 wabula kino Bannayuganda baakigumidde.\nNoah Road Tourer (2000) nayo abaguzi bagyettanira\nHarrier ezisinga okujjumbirwa zeezo modolo enkadde (1998) ku wakati w’obukadde 23 okutuuka 25 okusinziira ku ndabika wabula waliwo Harrier Modolo empya (2004) okudda wagguulu nazo zitandise okujumbirwa wabula nga zikyali ku buseere wakati w’obukade 65 okutuuka ku 75 okusinziira ku ndabika.\nToyota Noah Field Tourer , Road Tourer , Super Limo (1999-2000) nazo zeyongedde okwettanirwa Bannayuganda kuba nsitufu ate nga mmotoka za famile kuba zitikka abantu bangiko ate nga sipeeya waazo alabika, Ziri ku wakati w’obikadde 18 okutuuka 20 wabula nga waliwo ekika kya Noah ekipya eky’obukadde 23 ne 25ekitettaniddwa olw’okucamuka.\nToyoto Probox, Toyota Spacio, Toyota Starlet nazo zeeyongedde okwettanirwa mu 2014. Zirina yingini ntono, zikekkereza amafuta ate teziri ku buseere, zigula wakati w’obukade 13 okutuuka ku 14.\nAbagagga abato baguze Land Cruiser mu 2014.\nToyota Kigege , Fuso Fighter ne Forward nazo zitunze nnyo mu 2014.\nJoseph Kabali, omusuubuzi wa mmotoka enkadde agamba nti Noah ‘Baby Face’ abantu tebagijjumbidde naye Noah Voxy bagyagadde.\nOmulamuzi yasala bifu, Kajubi ngâ€™enda kumukwata - Kayihura\nEngeri omuyizi gye yeewambye n''asaba abazadde obukadde 20


BIZUUSE! Latif Ssebagala ayogedde amazima lwaki Jose Chameleone bamumye Kaadi ya NUP, obwa Pulezidenti y'ensonga - Galaxy FM 100.2\nOmubaka we Kawempe North Hajji Latif Ssebagala asabye bannakibiina kya National Unity Platform (NUP) abataafunye mukisa kufuna kaadi y’ekibiina okwesimbawo mu kulonda okubindabinda okwa 2021, okusigaza omutima gw’ekibiina, ku lw’obulungi bw’ekibiina ne ggwanga lyonna.\nSsebagala nga yakwasiddwa kaadi ya NUP ku bwa Loodi meeya bwa Kampala 2021, asabye Joseph Mayanja amanyikiddwa nga Dr. Jose Chameleone gwe yawangudde ku nsonga ya kaadi okuteeka enjawukana ebbali wabula okwegatta ku lw’obulungi bwa NUP.\nAgamba nti, NUP yakoze bulungi okunoonya abantu abamaanyi mu ggwanga lyonna, abayinza okuleeta obuwanguzi era okusunsulamu, kwatambulidde ku mazima na bwenkanya.\nSsebagala agamba nti okwegatta nga bannakibiina kya NUP, kigenda kuyamba nnyo, Pulezidenti w’ekibiina kyabwe Robert Kyagulanyi Ssentamu amanyikiddwa nga Bobi Wine okuleeta enkyukakyuka mu ggwanga mu kulonda kwa 2021 ssaako ne bannakibiina abakwasiddwa kaadi.\nWabula Chameleone yalangiridde nti ye si mwetegefu kuwagira Ssebagala ku bwa Loodi Meeya kuba tamusinga obusoobozi.\nGIWUNYE! Abasirikale 2 bakwattiddwa ku misango gy’okusobya ku mwana omuto, Poliisi erangiridde ekiddako mu bukambwe\nANTI 2021! Akakiiko k’ebyokulonda kafulumizza Pulogulamu ya Kampeyini, okulonda tekusukka January\nHAKUMA MUCHEZO! Gavumenti yeddizza ettaka lya ‘centenary park’ mu Kampala, Diyirekita wa KCCA Kisaka alangiridde ekiddako\nESSANYU! UNEB efulumizza Pulogulamu y’ebigezo bya P7, S4 ne S6, abayizi abali embutto baliisa buti


Abakkolosaayi 4 LCB - Colossians 4 NIVUK\n1Mmwe bakama b’abaddu, mubenga benkanya eri abaddu bammwe nga mumanyi nti nammwe mulina Mukama wammwe mu ggulu. 24:2 Luk 18:1Munyiikirirenga mu kusaba, nga temuddirira, wabula nga mwebazanga 34:3 a Bik 14:27 b Bef 6:19, 20nga mwenna awamu mutusabira Katonda atuggulirewo oluggi okubuulira Enjiri, n’okutegeeza ekyama kya Kristo, kye nasibirwa. 4Ndyoke njolesenga ekyama ekyo nga bwe kiŋŋwanidde okukyogerako. 54:5 a Bef 5:15 b Mak 4:11 c Bef 5:16Abo abatannakkiriza mutambulenga nabo n’amagezi, nga mukozesa bulungi ebiseera bye mulina. 64:6 a Bef 4:29 b Mak 9:50 c 1Pe 3:15Enjogera yammwe ebeerenga ya kisa, era ng’enoga omunnyo, mulyoke mumanye eky’okwanukulanga buli muntu yenna.\n74:7 a Bik 20:4 b Bef 6:21, 22Tukiko owooluganda omwagalwa era omuweereza omwesigwa era muddu munnaffe mu Mukama waffe alibategeeza ebinfaako byonna. 84:8 Bef 6:21, 22Kyenva mmutuma gye muli mulyoke mumanye ebitufaako, era abazzeemu n’amaanyi, 94:9 Fir 10awamu ne Onesimo owooluganda omwagalwa era omwesigwa, omu ku b’ewammwe; balibategeeza byonna ebifa eno.\n104:10 a Bik 19:29 b Bik 4:36Alisutaluuko, musibe munnange, ne Makko omujjwa wa Balunabba, gwe baabagambako nti bw’aliba ng’aze gye muli mumusembezanga, babatumidde; 11ne Yesu ayitibwa Yusito abalamusizza. Abo be Bayudaaya, bakozi bannange bokka mu bwakabaka bwa Katonda, abaanzizaamu amaanyi. 124:12 a Bak 1:7; Fir 23 b Bar 15:30 c 1Ko 2:6Epafula ow’ewammwe, omuddu wa Kristo Yesu, afuba bulijjo ku lwammwe okubasabira, mulyoke muyimirirenga nga munywedde mu kukkiriza era nga mutegeereranga ddala mu byonna Katonda by’ayagala, abalamusizza. 134:13 Bak 2:1Kubanga mmuweera obujulirwa, nga bw’afuba ennyo ku lwammwe, n’ab’omu Lawodikiya, n’ab’omu Kiyerapoli. 144:14 a 2Ti 4:11; Fir 24 b 2Ti 4:10Lukka, omusawo omwagalwa ne Dema, babalamusizza. 154:15 Bar 16:5Mulamuse abooluganda ab’omu Lawodikiya, ne Nunfa, n’ekkanisa ekuŋŋaanira mu nnyumba ye.\n164:16 2Bs 3:14Ebbaluwa eno bw’emalanga okusomebwa mu mmwe, mulabe nti esomerwa n’ab’ekkanisa y’omu Lawodikiya, era nammwe musome ebbaluwa eriva e Lawodikiya.\n174:17 a Fir 2 b 2Ti 4:5Era mugambe Alukipo nti, “Ssaayo omwoyo ku kuweereza kwe waweebwa mu Mukama waffe, okutuukirize.”\n18Nze Pawulo nzennyini nze mpandiise okulamusa kuno. Munzijukirenga mu busibe bwange. Ekisa kibeerenga nammwe.\nLCB : Abakkolosaayi 4


Bukedde Online - Minisita Bakkabulindi agonjoole vvulugu ali mu bikonde ne mu kubaka\nMinisita Bakkabulindi agonjoole vvulugu ali mu bikonde ne mu kubaka\nEMIVUYO mu kulonda kw’ebibiina by’emizannyo tekugenda kukoma okutuusa ng'akakiiko ka National Council Of Sports (NCS) kategedde enjawulo eriwo wakati w’abayima b’ebibiina n’enkiiko enfuzi !\nMinisita Bakkabulindi (wakati) ng'ali ne Aidah Nambuusi eyabadde yeesimbyeyo ku bwapulezidenti bwa UNF (ku kkono) ne Susan Anek, eyalondeddwa ku bwapulzidenti bwa UNF.\nOkulonda kw’ekibiina ekiddukanya ebikonde ekya UBF n’okutuusa kati kwaziringitana oluvannyuma lw’abakungu omuli; Kenneth Gimugu ne banne abamu okwefuula byombi (abayima era abafuzi).\nEbyabadde mu kulonda kw’ekibiina ekiddukanya okubaka ekya UNF tebiyinza kuleka muzannyo guno waggulu.\nKijja kitya Suzan Anek ne banne okwefuula abayima ate ng'era be b’akakiiko akafuzi? Mu nzirukanya y’emirimu entuufu, akakiiko akafuzi (Executive) ke kalina okulonda amannya g’abakungu be baagala bafuuke abayima baabwe oluvannyuma amannya ago ne bagalinza ttabamiruka y’abakiise bagayise oba bagagaane.\nAbakiise b’omuzannyo gwonna bwe bamala okuyisa amannya ago ag'abayima, olukiiko olufuzi nga lugaweereza mu NCS nga gateekebwa mu bitabo era singa wabaawo emivuyo mu kibiina ekyo, NCS n'egoba olukiiko olufuzi, etuula n’abayima b’omuzannyo ogwo ne batereeza ensonga.\nKati obuzibu bwonna obuli mu mizannyo ebiri; ebikonde n’okubaka bwava ku NCS kukkiriza abali ku nkiiko eziddukanya emizannyo egyo okuba nga be bayima ekintu ekitasoboka mu nsi yonna.\nOkusinziira kuntaputa y’enzirukanya y’emirimu mu bibiina ekya UBF ne UNF, enkiiko enfuzi ze zikola amateeka era ze zigataputa, be bakola nga 'palamenti' era 'ng'ekitongole ekiramuzi'.\nNCS esaanye ekimanye nti omulimu gw’abayima omukulu kwe kuwabula abakulembeze ababa baddukanya omuzannyo ogwo naye kati okusinziira ku biriwo mu bikonde n’okubaka ani abawabula?\nKyannaku okulaba ng'abakungu buli kiseera balumba Minisita ne bamuwa ebibakwatako nga bamusaba abalonde mu bitongole by’emizannyo kyokka eky'ennaku bwe batuukayo nga ‘basumagira’ NCS erina okukimanya nti Katonda teyakola nsobi okutonda omusajja n’omukazi.\nKatonda yakizuula nti omukazi tasobola kuzaala yekka n’omusajja bwatyo kwe kubatonda buli omu akole omulimu gwe.\nNe mu nzirukanya y’emirimu okuviira ddala mu bibiina by’emizannyo wansi buli bakungu balina emirimu egy'enjawulo nga kino kiri bwe kiti okusobola okulung'amizibwa singa wabaawo ensobi.\nNg’omuyivu w’enzirukanya y’emirimu, nandisuubidde NCS okusaba buli kibiina abakungu omuli, abayima, boodi, ‘Executive’ ne CEO akulira emirimu era nga kuno kwe nandisinzidde okuwa ekibiina satifikeeti ekikakasa.\nNg’oggyeeko FUFA, Uganda Rugby Union ne Uganda Cricket Association tewali kibiina kirala kirina akulira emirimu ekivaako emivuyo nga bannabyabufuzi beekolera kye baagala okukkakkana ng’omuzannyo gufudde.\nMinisita atwala emizannyo, Charles Bakkabulindi bw’aba ayagala emizannyo okutambulira mu nzirukanya y’emirimu ennungi, alina okugoba abamu ku bakungu abali mu NCS kuba abasinga ‘beebase’ Minisita asaanye yeebuuze nti kyandibadde kitya singa omuyizi yenna akoze ebibuuzo, UNEB emukkiriza okwegolola, asaanye ateeke NCS ku nninga lwaki bakkiriza Gimugu ne Anek okwegolola?\nMinisita Bakkabulindi abadde akoze omulimu omulungi mu mizannyo egy'enjawulo kyokka NCS ebiseera ebisinga emuyiyeeyo.\nEbya UOC byaliwo, ebya FUFA ya Moses Magogo ne Dan Walusimbi byaliwo, ebya UBF ne UNF n’ebirala bingi.\nLwaki NCS ebeera nnyo ku ‘ttengerere’?


Bukedde Online - Enjala mu Uganda evudde ku sipiidi Bannayuganda kwe bazaalira\nAgugulana ne KCCA atiisizza okuyiwa famire ye mu luguudo beekalakaase...\nTrump anywezezza ebyokwerinda ku White House\nMunnamakolera asabye Gav't okussaawo looni ezitaliiko magoba...\nEnjala mu Uganda evudde ku sipiidi Bannayuganda kwe bazaalira\nEttaka libuutikidde abazimbi ewa Bakuli\nAbaana Esther ne Ezekiel Muteesasira bakom...\nMINISITA w’ebyobulimi n’obulunzi Vincent Bamulangaki Ssempijja agambye nti sipiidi Bannayuganda kwe bazaalira abaana buli mwaka eri waggulu bw’ogerageranya n’okweyongera kw’obungi bw’emmere ekireseewo omuwaatwa omunene mu by’endya.\nMINISITA w'ebyobulimi n'obulunzi Vincent Bamulangaki Ssempijja agambye nti sipiidi Bannayuganda kwe bazaalira abaana buli mwaka eri waggulu bw'ogerageranya n'okweyongera kw'obungi bw'emmere ekireseewo omuwaatwa omunene mu by'endya.\nSsempijja agamba nti buli mwaka abantu abaweza obutundutundu 3.2 buli kikumi beeyongera mu Uganda olw'abaana abazaalibwa kyokka ng'ebyobungi bw'emmere erimwa byeyongera obutundu 2.9 bwokka nga kino kye kimu ku bivuddeko endya mbi n'enjala.\nBino Ssempijja yabitegeezezza mu kiwandiiko ng'ayogera ku by'okukuza olunaku lw'obungi bw'emmere olugenda okukuzibwa e Hoima nga October 16. Emikolo gya kubeera ku Bulindi Zonal Agricultural Research e Hoima mu Bunyoro.\nYagambye nti abaana abawera ebitundu 33 buli kikumi abali wansi w'emyaka ettaano mu Uganda baakona lwa ndya mbi. Yategeezezza nti olw'embeera y'okulwanyisa ebbula ly'emmere gavumenti yetaaga obuwumbi obusoba mu 639 mu bbanga lya myaka ettaano okukola ku pulogulaamu z'okulwanyisa ebbula ly'emmere.\nSsempijja yagambye nti abantu obukadde 820 mu nsi yonna basula njala. Bannayuganda ebitundu 33 buli kikumi tebalina mmere ebamala sso ng'abasajja 30 buli kikumi balya bubi olw'obukubulwa emmere n'ettamiiro.\nYannyonyodde nti gavumenti etaddewo obuwumbi 25 ez'okufunira abantu abatalina kya kulya emmere era nga kuno kuliko ttani z'obuwunga bwa kasooli 1,600 n'ezebijanjaalo 1,400 okudduukirira abanoonyi b'obudamu abasoba mu kakadde akabali mu Uganda nga bava mu mawanga g'ebweru.\nEra waliwo ne ttani z'omuceere 5,983 ezibalirirwamu obuwumbi 22 ez'okugabirwa abantu abali mu obubi mu by'emere nga zino zaavudde China.\nPoliisi etongozza okussa emisanvu ku nguudo zonna\nBaddereeva 70,000 bavugira ku pamiti za bicupuli\nAba bbaasi boogedde ekivaako obubenje: 'Tusasulwa bubi'\nAgugulana ne KCCA atiisizza...\nHAJJI Rashid Ssenyonjo Musisi atiisizza okukung'anya famire ye batuule mu luguudo ompi n'amayumba ge e Lweza...\nTrump anywezezza ebyokwerin...\nAbaserikale abamukuuma beebulungudde White House okuva mu ggye erimanyiddwa nga The Washington, DC National Guard,...\nUganda Private Teachers Uni...\nMwamula Juma, the UPTU General Secretary said the government directive is more of a populist voice than a realistic...\nMunnamakolera asabye Gav't ...\nMUNNAMAKKOLERO Steven Kayiwa nga y'akiikirira Bannamakkolero mu lukiiko lwa Buganda olukulu asabye gavumenti eyawakati...\nBagabidde abakozi b'Abachin...\nMINISITULE y'ebyobulamu egabidde abakozi mu b'omu nnimiro z'abachina abalimira omuceere mu Lwera n'abavubi b'oku...


Ekyabalamuzi 20 | Bayibuli ey'Oku Mukutu Gwaffe Ogwa Intaneeti | New World Translation\nOkulwanyisa Ababenyamini (1-48)\n20 Awo Abayisirayiri bonna okuva e Ddaani+ okutuuka e Beeru-seba n’okuva mu nsi ya Gireyaadi+ ne bajja; ekibiina kyonna ne kikuŋŋaana wamu mu maaso ga Yakuwa e Mizupa,+ nga bonna bassa kimu.* 2 Abaami b’abantu era ab’ebika byonna ebya Isirayiri ne bayimirira mu kibiina ky’abantu ba Katonda—abalwanyi 400,000 abatambuza ebigere nga bakutte ebitala.+ 3 Ababenyamini ne bawulira nti abasajja ba Isirayiri baali bagenze e Mizupa. Abasajja ba Isirayiri ne bagamba nti: “Mutubuulire, ekintu kino ekibi kyajja kitya?”+ 4 Awo omusajja Omuleevi,+ bba w’omukazi eyattibwa, n’agamba nti: “Nnagenda okusula mu Gibeya+ ekya Benyamini nga ndi wamu n’omuzaana wange. 5 Abatuuze* b’omu Gibeya ne bajja ne bannumba, ne beetooloola ennyumba mwe nnali ekiro. Baali baagala kutta nze, naye ne basobya ku muzaana wange era n’afa.+ 6 Bwe ntyo ne nkwata omulambo gw’omuzaana wange ne ngusalaasalamu ebitundu ne mbiweereza mu bitundu byonna eby’obusika bwa Isirayiri,+ kubanga baakola mu Isirayiri ekintu eky’obuswavu era ekiweebuula. 7 Kaakano mmwe mmwenna abantu ba Isirayiri, muteese era mubeeko amagezi ge muwa.”+ 8 Awo abantu bonna ne basituka nga bonna bassa kimu* ne bagamba nti: “Tewali n’omu ku ffe ajja kugenda mu weema ye oba okuddayo mu nnyumba ye. 9 Kino kye tugenda okukola Gibeya. Tugenda kukuba akalulu tukirumbe.+ 10 Ku basajja 100 tujja kuggyako 10 mu bika byonna ebya Isirayiri, era ku basajja 1,000 tujja kuggyako 100, ate ku basajja 10,000 tuggyeko 1,000, bafunire abalwanyi bye beetaaga basobole okugenda okulwanyisa Gibeya ekya Benyamini olw’ekintu eky’obuswavu kye baakola mu Isirayiri.” 11 Bwe batyo abasajja ba Isirayiri bonna ne bakuŋŋaana wamu nga bonna bassa kimu* okulwanyisa ekibuga, nga beegasse. 12 Awo ebika bya Isirayiri ne bituma abasajja eri abantu bonna ab’ekika kya Benyamini nga bigamba nti: “Kintu ki kino ekibi ekyakolebwa mu mmwe? 13 Kaakano muweeyo abasajja abatalina mugaso abali mu Gibeya+ tubatte, tuggyewo ekibi mu Isirayiri.”+ Naye Ababenyamini ne bagaana okuwuliriza baganda baabwe Abayisirayiri. 14 Ababenyamini ne bava mu bibuga ne bakuŋŋaanira mu Gibeya okugenda okulwana n’abasajja ba Isirayiri. 15 Ku lunaku olwo Ababenyamini ne bakuŋŋaana wamu okuva mu bibuga byabwe, abasajja 26,000 nga bakutte ebitala, nga tobaliddeeko abalwanyi abakugu 700 ab’omu Gibeya. 16 Mu ggye lino mwalimu abalwanyi abakugu 700 abaali aba kkono. Buli omu ku bo yali asobola okukozesa envuumuulo n’akuba n’akantu akenkana ng’oluviiri. 17 Abasajja ba Isirayiri, ng’oggyeeko Ababenyamini, baakuŋŋaanya wamu abasajja 400,000 nga bakutte ebitala.+ Buli omu ku bo yalina obumanyirivu mu kulwana. 18 Awo ne basituka ne bagenda e Beseri okwebuuza ku Katonda.+ Abantu ba Isirayiri ne bagamba nti: “Ani ku ffe aba akulemberamu okugenda okulwanyisa Ababenyamini?” Yakuwa n’agamba nti: “Yuda y’aba abakulemberamu.” 19 Awo Abayisirayiri ne basituka ku makya ne basiisira okulwanyisa Gibeya. 20 Abasajja ba Isirayiri ne bagenda okulwana ne Benyamini; ne basimba ennyiriri okulwana nabo e Gibeya. 21 Ababenyamini ne bava mu Gibeya, ku lunaku olwo ne batta abasajja ba Isirayiri 22,000. 22 Kyokka eggye ly’abasajja ba Isirayiri ne lyoleka obuvumu, ne baddayo nate ne basimba ennyiriri okulwana mu kifo we baasimba ku lunaku olwasooka. 23 Awo Abayisirayiri ne bagenda ne bakaabira mu maaso ga Yakuwa okutuusa akawungeezi, ne beebuuza ku Yakuwa nga bagamba nti: “Tuddeyo nate okulwanyisa baganda baffe, abantu ba Benyamini?”+ Yakuwa n’addamu nti: “Mugende mubalwanyise.” 24 Awo Abayisirayiri ne basemberera Ababenyamini ku lunaku olw’okubiri. 25 Ababenyamini nabo ne bava e Gibeya okubaŋŋanga ku lunaku olw’okubiri, ne batta Abayisirayiri abalala 18,000,+ bonna nga bakutte ebitala. 26 Awo abasajja ba Isirayiri bonna ne bagenda e Beseri. Baakaaba, ne batuula eyo mu maaso ga Yakuwa,+ ne basiiba+ ku lunaku olwo okutuusa akawungeezi, ne bawaayo ebiweebwayo ebyokebwa+ n’ebiweebwayo eby’emirembe+ mu maaso ga Yakuwa. 27 Oluvannyuma lw’ebyo abasajja ba Isirayiri ne beebuuza ku Yakuwa,+ kubanga mu kiseera ekyo essanduuko y’endagaano ya Katonda ow’amazima eyo gye yali ebeera. 28 Fenekaasi+ mutabani wa Eriyazaali mutabani wa Alooni ye yali aweereza* mu maaso gaayo mu kiseera ekyo. Awo ne babuuza nti: “Tuddeyo nate okulwanyisa baganda baffe, abasajja ba Benyamini, oba tetuddayo?”+ Yakuwa n’addamu nti: “Mugende, kubanga enkya nja kubawaayo mu mukono gwammwe.” 29 Awo Isirayiri n’ateekawo abasajja okuteega+ ku njuyi zonna eza Gibeya. 30 Abayisirayiri ne bagenda okulwanyisa Ababenyamini ku lunaku olw’okusatu, era ne basimba ennyiriri okulwanyisa Gibeya nga bwe baali bakoze ku mirundi emirala.+ 31 Ababenyamini bwe baafuluma okwaŋŋanga eggye, ne basendebwasendebwa okwesuula ekibuga.+ Nga bwe baali bakoze ku mirundi emirala, baalumba era ne batta abamu ku bantu mu nguudo ennene, ng’olumu ku zo lugenda Beseri n’olulala nga lugenda Gibeya, ne baleka abasajja ba Isirayiri ng’amakumi asatu nga bagudde ku ttale bafudde.+ 32 Awo Ababenyamini ne bagamba nti: “Tubawangudde nga bwe twabawangula ku mirundi giri.”+ Naye Abayisirayiri ne bagamba nti: “Tudduke tubasendesende beesuule ekibuga badde mu nguudo ennene.” 33 Abasajja ba Isirayiri bonna ne basituka okuva gye baali ne basimba ennyiriri okulwana e Bbaali-tamali, ate Abayisirayiri abalala abaali bateeze ne bafubutuka gye baali okumpi ne Gibeya. 34 Awo abalwanyi abakugu 10,000 okuva mu Isirayiri yonna ne bagenda mu maaso ga Gibeya, era olutalo ne lunyiinyiitira. Naye Ababenyamini baali tebamanyi nti akabi kaali kaboolekedde. 35 Yakuwa n’awangula Benyamini+ mu maaso ga Isirayiri, era ku lunaku olwo Abayisirayiri ne batta mu Benyamini abasajja 25,100, nga bonna balina ebitala.+ 36 Kyokka abasajja ba Isirayiri bwe badduka Ababenyamini, Ababenyamini baalowooza nti baali bagenda kubawangula.+ Naye Abayisirayiri badduka lwa kuba nti baali beesiga abasajja be baali bataddewo okuteega Gibeya.+ 37 Abasajja abaali bateeze baasitukiramu ne bafubutuka okwolekera Gibeya. Ne basaasaana wonna, ne batta ab’omu kibuga bonna n’ekitala. 38 Abasajja ba Isirayiri baali bateesezza nti abasajja abaali bateeze banyoose omukka okuva mu kibuga gube akabonero gye bali. 39 Abayisirayiri abaali balwana bwe baakyuka ne badduka, abasajja ba Benyamini ne balumba abasajja ba Isirayiri+ ne battako nga 30, ne bagamba nti: “Awatali kubuusabuusa tubawangudde nga bwe twabawangula mu kulwana okwasooka.”+ 40 Naye ekikka ekikutte ne kitandika okunyooka okuva mu kibuga, era ekikka ekyo kaali kabonero. Abasajja ba Benyamini bwe baakyuka okutunula emabega, ne balaba ng’ekibuga kyonna kituntumuka, ng’omuliro gwambuka waggulu. 41 Awo abasajja ba Isirayiri ne bakyuka; abasajja ba Benyamini ne basoberwa kubanga baalaba ng’akabi kabatuuseeko. 42 Awo ne badduka abasajja ba Isirayiri ne boolekera eddungu, naye olutalo ne lubagoberera; era abasajja ba Isirayiri abaava mu kibuga ne beegatta ku bannaabwe ne babalwanyisa ne babatta. 43 Ne bazingiza Ababenyamini, ne babawondera obutabaganya kubaako we bawummulira. Ne babalinnyirira okutuukira ddala mu maaso ga Gibeya, ku luuyi olw’ebuvanjuba. 44 Abasajja ba Benyamini 18,000 be baafa, era bonna baali balwanyi bazira.+ 45 Abasajja ba Benyamini ne baddukira mu ddungu ne bagenda ku lwazi lwa Limmoni.+ Abayisirayiri ne battako abasajja 5,000 ku nguudo; ne beeyongera okubawondera okutuukira ddala e Gidomu, ne battako abasajja abalala 2,000. 46 Ababenyamini bonna abaafa ku lunaku olwo baali abasajja 25,000; baalina ebitala+ era nga bonna balwanyi bazira. 47 Naye abasajja 600 ne baddukira mu ddungu ne bagenda ku lwazi lwa Limmoni. Ne babeera eyo ku lwazi lwa Limmoni okumala emyezi ena. 48 Awo abasajja ba Isirayiri ne bakomawo okulwanyisa Ababenyamini, ne batta ab’omu kibuga n’ekitala, abantu n’ensolo, buli kyonna ekyali kisigadde. N’ebibuga byonna bye baasanga ne babyokya omuliro.\n^ Obut., “nga bonna bali omuntu omu.”\n^ Era kiyinza okuvvuunulwa, “Bannannyini ttaka.”\n^ Obut., “ayimirira.”


Bukedde Online - Poliisi ezudde emmotoka 36 ezabbibwa mu Kampala\nEndabirira y'amannyo g'omwana eneegakuuma nga malamu\nOkutunda apo nkuguzeemu embuzi era sejjusa kuva mu kyalo\nEbbumba eryenyinyalwa abasinga lintambuzizza amawanga n'okumpanguza...\nAgambibwa okusobya ku w’emyaka 78 bamulagidde yeewozeeko\nPoliisi ezudde emmotoka 36 ezabbibwa mu Kampala\nEbintu bya Nakumatt y'e Mbarara bitundiddwa...\nMunnansi wa Rwanda bamukutte akukusa enjaga...\nAdded 27th November 2017\nPOLIISI ya Flying Squad ekoze ekikwekweto mw'ezuulidde emmotoka 36 ezibadde zabbibbwa ku bannyinizo mu bitundu bya Kampala n'emirirwano.\nOmwogezi wa Poliisi mu ggwanga, Emilian Kayima ng'alaga ezimu ku mmotoka ezaanunuddwa ku babbi\nKino kiddiriridde poliisi okufuna emisango egyekuusa ku bubbi bwa mmotoka mu Kampala n'emiraano, ekyagiwalirizza okusitukiramu n'ekola ekikekweeto okuzizuula.\nOmwogezi wa poliisi mu ggwanga, Emilian Kayima yagambye nti okuva mu mwezi gwa August okutuuka mu November mmotoka 136 zabbiddwa mu kitundu kya Kampala n'emirirwano wabula abasirikale ba Flying squad ne basitukiramu okuzinoonya era baakazuulako 36.\n"Waliwo okusomooza ku ku bubbi bwa mmotoka obukudde ejjembe naddala mu Kampala n'emirirwano wabula abasirikale baffe tebatudde, bazinoonya era ezimu zizuuliddwa," Kayima bwe yagambye.\nYagambye nti oluvannyuma lw'okuzuula mmotoka zino poliisi ekyabuliddwako bannannyinizzo, bakyatubidde n'emmotoka 25 olw'okubulwako bannyinizo.\nYategezezza nti obukoddyo ababbi bwe bakozesa okubba mmotoka ensangi zino mulimu okulondoola ebifo mwezisimbiddwa nga ku mabaali g'enguudo, okuyingira mu bikomera ne bazibbayo, okuzipangisa oluvannyuma ne bazibuzaawo ne bazitunda e Congo, South Sudan ate endala ne bazitwala mu galagi gye bazitemamu sikulaapu oba sipeeya.\nYagambye nti ekiremesezza okuvunaana ababbi ba mmotoka mu kkooti kwekuba nti obujulizi bubuka olw'abantu be bazibbako obutayagala kugenda mu kkooti okubawaako obujulizi obubaluma, ekibawa ekyanya ne bateebwa ate ne bakomawo ne batandikira we baakoma.\nKayima yasabye ababiddwaako mmotoka okwanguwa okuloopa ku poliisi nga balina ebiwandiiko ebizikwatako kiyambe mu kusasaanya amawulire mu bwangu.\nAli ku gw'okutta Kirumira alaajanye\nBofiisa ba poliisi 30 bagenze Kyankwanzi kutendekebwa\nKCCA egobaganye n'abakazi abakolera ku nguudo z'omu Kampala\nPOLLY NAMAYE: Omupoliisi atambula n’omulembe\nSsemaka akutte mukazi we n’omuzimbi ki ekyazzeeko ?\nEndabirira y'amannyo g'omwana eneegakuuma...\nOkuziyiza amannyo g'omwana okulwala mu bukulu otandika mu buto okugayonja n'okugajjanjaba.\nOkutunda apo nkuguzeemu embuzi...\nNasooka kusiika capati e Iganga ne nzija e Kampala okutunda apo mwe nfuna 200,000/- omwezi era nguzeemu embuzi...\nEbbumba eryenyinyalwa abasinga...\nAgambibwa okusobya ku w’emyaka...\nEbizibu ebizze bigwa e Rakai ebitalyerabirwa...\nEbizibu ebizze bigwa e Rakai ebitalyerabirwa Kennedy Kyakuwa


Amasomero gaweereddwa ebikozesebwa mu Cricket\nAmasomero g’abalenzi 42 ge gagenda okwetaba mu mpaka z’eggwanga eza 2017 era nga gaweereddwa ebikozesebwa mu muzannyo guno gatandike okwetendekera mu 'region' mwe gali.\nEbikozesebwa bino era bye gagenda okweyambisa okuvuganya mu mpaka za rigyoni ezitandika omwezi ogujja nga fayinolo zisuubirwa mu December.\nBuno bwe bumu ku buyambi obuvudde mu mikwano gy’ekibiina kya Uganda Cricket Association okuva mu kiraabu ya Banks Town esangibwa mu ggwanga lya Australia nga baatandika okuvujjirira Uganda b’ebikozesebwa okuviira ddala mu 2003.\nBuli ssomero liweereddwa ebikofiira by’oku mutwe, eby’okwesabika engalo n’amagulu, obupiira wamu n’obubaawo obukuba akapiira ka Cricket.\nAkulira eby’enkulakulana mu kibiina kya Uganda Cricket Association Henry Okecho y’akwasizza amasomero ebikozesebwa bino n’agamba nti basuubira okwongera okutumbula omutindo gwa Cricket nga bayitira mu bato ba besuubira okubbulula Uganda.\n“Bino bitenda kwongera okutumbula omuzannyo. Ttiimu ya Uganda ey’abali wansi w’emyaka 19 ekyakola bulungi mu mpaka eziri e Kenya ez’okusunsula abanaazannya World Cup omwaka ogujja era nga bonna baava mu mpaka z’amasomero,” Okecho bw’ategeezezza.\nKinajjukirwa nti ttiimu ya Uganda Cricket Cranes yawanguliddwa ku butaka bwe yategese empaka z’ensi yonna ez’ekibinja ekyokusatu mwe yakwatidde ekyokutaano ku mawanga mukaaga ageetabye mu mpaka zino mu mwezi gwa May.